**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙZ΄- ΣΥΝΟΔΟΣ Α΄**

**ΕΠΙΤΡΟΠΗ ΤΟΥ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ**

**ΚΑΙ ΕΛΕΓΧΟΥ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Ιουλίου 2016, ημέρα Τετάρτη και ώρα 17.10΄, στην Αίθουσα «Προέδρου Δημητρίου Γεωργ. Παπασπύρου» (150)του Μεγάρου της Βουλής, συνεδρίασε η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την προεδρία του Προέδρου αυτής, κ. Χρήστου Μπγιάλα, με θέμα ημερήσιας διάταξης: «Ενημέρωση της Επιτροπής από τον Αναπληρωτή Υπουργό Οικονομικών, κ. Γεώργιο Χουλιαράκη, για την πορεία εκτέλεσης του προϋπολογισμού του Κράτους και τη διαχείριση των δημοσίων οικονομικών κατά το διάστημα Ιανουάριου-Ιουνίου 2016.»

Στη συνεδρίαση παρέστη ο Αναπληρωτής Υπουργός Οικονομικών κ. Γεώργιος Χουλιαράκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Δημήτρης Γάκης, Αλέξανδρος Μεϊκόπουλος, Κωνσταντίνος Μπάρκας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Χρίστος Δήμας, Χρήστος Σταϊκούρας, Δημήτριος Σταμάτης, Χρήστος Χατζησάββας, Ιωάννης Κουτσούκος, Νικόλαος Καραθανασόπουλος, Δημήτρης Καμμένος και Γεώργιος Κατσιαντώνης.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση. Το θέμα της ημερήσιας διάταξης είναι η ενημέρωση της Επιτροπής από τον Αναπληρωτή Υπουργό Οικονομικών, κ. Γεώργιο Χουλιαράκη, για την πορεία εκτέλεσης του Προϋπολογισμού του Κράτους και τη διαχείριση των δημοσίων οικονομικών, κατά το διάστημα Ιανουάριου-Ιουνίου 2016. Θα ήθελα να επισημάνω ότι τα μηνιαία δελτία του Προϋπολογισμού σας έχουν αποσταλεί. Όμως, είναι πέντε – δηλαδή, μέχρι και του Μαΐου – γιατί του Ιουνίου δεν είχε οριστικοποιηθεί.

Μια δεύτερη επισήμανση, αγαπητοί κύριοι και κυρίες βουλευτές, αντιλαμβάνεστε ότι η περίοδος είναι αρκετά δύσκολη, οπότε η παρουσία του Υπουργού κατέστη εφικτή σήμερα, μετά από συνεννόηση προ μηνός, για να μπορέσουμε να έχουμε την ενημέρωση. Αν και στον Κανονισμό της Βουλής αναφέρεται ότι αυτή η διαδικασία γίνεται κάθε τρίμηνο, νομίζω ότι σήμερα μπορούμε να κάνουμε τη διαδικασία αυτή για το εξάμηνο, το οποίο έχει παρέλθει και, άρα, να τεθούν μετά την εισήγηση του Υπουργού τα ερωτήματα και οι τοποθετήσεις των βουλευτών. Θέλω, επίσης, να κάνω την επισήμανση ότι, επειδή στις 18.30΄ υπάρχει η συνεδρίαση της Επιτροπής Οικονομικών Υποθέσεων, ας είμαστε όλοι λίγο σύντομοι, και οι Εισηγητές, αλλά και οι ομιλητές. Νομίζω ότι μπορούμε να κάνουμε στοχευμένα ερωτήματα στον Υπουργό, να δοθούν στοχευμένες απαντήσεις και να μην πλατιάζουμε. Τον λόγο έχει ο κ. Δήμας.

ΧΡΙΣΤΟΣ ΔΗΜΑΣ: Ευχαριστώ, κύριε Πρόεδρε. Θέσαμε ένα ζήτημα κι χθες στον Πρόεδρο της Επιτροπής Οικονομικών – ήσασταν κι εσείς εκεί – ότι το να έχουμε Επιτροπές, όπου συμμετέχουμε, δηλαδή και την Επιτροπή Οικονομικών και την σημερινή Επιτροπή, καθώς και τη συζήτηση στην Ολομέλεια, είναι υποβάθμιση των θεσμών. Δηλαδή, υποτιμά την ίδια την ύπαρξη των Επιτροπών. Άρα, το να κάνουμε μια συζήτηση πρόχειρα, γρήγορα και να τελειώνουμε, δεν νομίζω ότι ανταποκρίνεται και στην ουσία της ύπαρξης της Επιτροπής. Ή κάνουμε τη συζήτηση κανονικά ή δεν την κάνουμε καθόλου.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Κατανοητό το ότι ο περιορισμένος χρόνος δεν θα έπρεπε να υπάρχει, σας είπα, όμως, ότι η σημερινή ημερομηνία, που βρέθηκε ελεύθερος χρόνος από τον Υπουργό, έχει οριστεί πριν από ένα μήνα, περίπου. Απλά οι εξελίξεις του κοινοβουλευτικού έργου μας δημιούργησαν την πίεση να γίνει σήμερα και η τρίτη συνεδρίαση της Επιτροπής Οικονομικών Υποθέσεων. Κατανοώ ότι θα ήταν πολύ καλύτερα να υπάρχει το περιθώριο του χρόνου, αλλά, νομίζω ότι και μέσα σ' αυτό το χρονικό διάστημα δεν θα γίνει πρόχειρη συζήτηση. Η κουβέντα μας μπορεί να είναι ουσιαστική. Τον λόγο έχει ο κ. Υπουργός.

ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών): Ευχαριστώ πολύ, κύριε Πρόεδρε. Θα προσπαθήσω να είμαι ιδιαίτερα σύντομος, αλλά περιεκτικός και νομίζω ότι η διαδικασία θα κλείσει, έχοντας όλοι μια πολύ καλή κατανόηση των οικονομικών των μακροοικονομικών Δημοσιονομικών μεγεθών του α΄ εξαμήνου.

Θα ήθελα να πω ότι τήρησα την υπόσχεσή μου. Είχα υποσχεθεί στην τελευταία συνεδρίαση της Επιτροπής – αν θυμάμαι καλά τον Απρίλιο του 2016 – ότι τον Ιούλιο, θα είμαι εδώ, για να κάνουμε τον Απολογισμό του διαστήματος, που έχει μεσολαβήσει. Θα ήθελα, επίσης, να πω ότι θα ήταν σκόπιμο να κάνουμε τον Απολογισμό συνολικά του εξαμήνου. Καταλαβαίνω ότι τα στοιχεία, που έχουμε, αυτή τη στιγμή, για τον Ιούνιο είναι προσωρινά – εγώ θα τα λάβω υπόψη μου – αλλά προφανώς τα μεγέθη του Ιανουαρίου - Μαΐου είναι πολύ πιο συγκεκριμένα.

Θα ξεκινήσω, δίνοντας μια εικόνα των συνολικών μεγεθών του Κρατικού Προϋπολογισμού Ιανουαρίου - Ιουνίου του 2016. Το πρωτογενές αποτέλεσμα του διαστήματος αυτού διαμορφώθηκε σε πλεόνασμα, ύψους 2,478 δις ευρώ ή 1,4% του Α.Ε.Π., έναντι στόχου για πρωτογενές έλλειμμα 1 δις ευρώ. Η υπέρβαση, αν θέλετε, του στόχου πρωτογενούς αποτελέσματος είναι της τάξης των 3,5 δις ευρώ ή 2% του Α.Ε.Π.. Το επαναλαμβάνω αυτό, ακόμη μια φορά – γιατί είναι δύσκολο κανείς να το πιστέψει – η υπέρβαση στόχου του α΄ εξαμήνου είναι της τάξης 2% του Α.Ε.Π..

Πιο συγκεκριμένα, από την πλευρά των εσόδων – αναφέρομαι πάντα στα μεγέθη του Κρατικού Προϋπολογισμού, αλλά αν θέλετε, μπορούμε να μιλήσουμε αργότερα, για τα μεγέθη του τακτικού Προϋπολογισμού – το ύψος των καθαρών εσόδων του Κρατικού Προϋπολογισμού ανήλθε σε 23 δις ευρώ και η υπέρβαση – σε σχέση πάντα με τον στόχο του Προϋπολογισμού του 2016 – είναι της τάξης των 146 εκατομμυρίων ευρώ.

Από την πλευρά των δαπανών – αναφέρομαι πάντα στις δαπάνες του Κρατικού Προϋπολογισμού της περιόδου Ιανουαρίου - Ιουνίου του 2016 – ανήλθαν σε 24 δις ευρώ και παρουσιάζονται μειωμένες – μιλάω για τον Κρατικό Προϋπολογισμό, όχι το πρωτογενές – κατά 3,35 δις ευρώ, έναντι στόχου 27,3 δις ευρώ, για το αντίστοιχο διάστημα.

Επαναλαμβάνω, λοιπόν, ότι το πρωτοσέλιδο μέγεθος, που προκύπτει από τον Απολογισμό της περιόδου Ιανουαρίου-Ιουνίου του 2016, είναι υπέρβαση στόχου πρωτογενούς αποτελέσματος της τάξης του 2% του Α.Ε.Π.. Δεν είναι στους στόχους της Κυβέρνησης η υπέρβαση του στόχου πρωτογενούς πλεονάσματος.

Για να είμαι πιο συγκεκριμένος, η δημοσιονομική πειθαρχία δεν είναι αυτοσκοπός. Είναι οπωσδήποτε μέσο για την αποκατάσταση της αξιοπιστίας της χώρας και κατά συνέπεια, για τη δυνατότητα της χώρας να αποκτήσει πάλι πρόσβαση στις διεθνείς αγορές μια ώρα αρχύτερα και είναι οπωσδήποτε μέσο για την εμπέδωση της χρηστής διαχείρισης των χρημάτων των Ελλήνων φορολογουμένων. Άρα, για να προκαταλάβω ενδεχόμενες τοποθετήσεις, θα ήθελα να πω ότι συγκλίνοντας προς το τέλος του έτους, η πρόθεσή μας είναι να προσγειωθούμε με ασφάλεια στο στόχο πρωτογενούς πλεονάσματος της τάξεως του 0,5% κι όχι 2%, αλλά 0,5% του Α.Ε.Π.. Παρόλα αυτά, αυτό το πρωτόγνωρο μέγεθος του πλεονάσματος δείχνει, νομίζω, πως το Υπουργείο Οικονομικών έχει τον πλήρη έλεγχο των δημοσίων οικονομικών της χώρας, πως η χρηστή διαχείριση των χρημάτων – επαναλαμβάνω, των Ελλήνων φορολογουμένων και όχι του Υπουργείου Οικονομικών – εμπεδώνεται και πως από ισχυρή θέση θα προσγειωθούμε στο τελικό δημοσιοοικονομικό αποτέλεσμα του 0,5%.

Θα ήθελα να πω, επίσης, πως το δημοσιονομικό αποτέλεσμα – που μόλις περιέγραψα συνοπτικά και παρά τον σημαντικό έλεγχο των δημοσίων δαπανών – περιλαμβάνει ή, αν θέλετε, κρύβει σημαντικές αυξήσεις σε συγκεκριμένους κωδικούς, σε συγκεκριμένους τομείς πρωτογενών δαπανών, αυξήσεις, σε σχέση με τον Προϋπολογισμό του 2015 και αναφέρομαι ειδικότερα, στο χώρο της υγείας, στο χώρο της πρόνοιας, στην αντιμετώπιση της ανθρωπιστικής κρίσης και σε άλλους τομείς του κοινωνικού προϋπολογισμού και πιστεύω ότι θα έχουμε την ευκαιρία να τα συζητήσουμε αυτά, λίγο πιο αναλυτικά, αργότερα.

Επίσης, περιλαμβάνει – κι αυτό είναι ιδιαίτερα σημαντικό – μια υπεραπόδοση των φορολογικών μέτρων που νομοθετήσαμε το φθινόπωρο του 2015 και αυτό είναι ιδιαίτερα σημαντικό, γιατί θα έχει μόνιμα αποτελέσματα, όχι μόνο στον Προϋπολογισμό του 2016, αλλά και στους προϋπολογισμούς των επόμενων χρόνων, ακριβώς, επειδή η μονιμότητα της καλύτερης απόδοσης των δημοσιονομικών μέτρων θα βελτιώσει το βασικό σενάριο και θα επιτρέψει, αν θέλετε, θα δημιουργήσει δημοσιονομικό χώρο για καλύτερη αξιοποίηση των εσόδων αυτών.

Αναγνωρίζουμε, όμως – θέλω να είναι απολύτως καθαρός σε αυτό – ότι αυτό το δημοσιονομικό αποτέλεσμα δεν είναι μόνο συνέπεια της χρηστής διαχείρισης του Υπουργείου Οικονομικών, αλλά κυρίως, συνέπεια των πολύ μεγάλων θυσιών που έχει επιμεριστεί μια μεγάλη κατηγορία του ελληνικού πληθυσμού, μια μεγάλη κατηγορία των Ελλήνων φορολογουμένων. Πρόθεσή μας είναι όσο εμπεδώνεται η δημοσιονομική πειθαρχία όσο εμπεδώνεται η χρηστή διαχείριση των δημοσίων οικονομικών και σε χρόνο μεσοπρόθεσμο, να ελαφρύνουμε τα φορολογικά βάρη των Ελλήνων φορολογουμένων, με δύο τρόπους.

Ο πρώτος τρόπος είναι η διεύρυνση της φορολογικής βάσης, δηλαδή, να μην πληρώνουν διαρκώς οι ίδιοι συνεπείς φορολογούμενοι τα βάρη του Κρατικού Προϋπολογισμού και άμεσα, τις επόμενες εβδομάδες, θα καταθέσουμε στη Βουλή τρία νομοσχέδια προς την κατεύθυνση αυτή. Αναφέρομαι στο νομοσχέδιο για την υποχρεωτική χρήση του ηλεκτρονικού χρήματος, των ηλεκτρονικών συναλλαγών, αναφέρομαι στο νομοσχέδιο για την πάταξη του λαθρεμπορίου καυσίμων και αντίστοιχα, στο νομοσχέδιο για την πάταξη του λαθρεμπορίου καπνού. Τρία νομοσχέδια, που θα διευρύνουν σημαντικά τη φορολογική βάση ή αν θέλετε, με δεδομένα τα φορολογικά μέτρα, θα αυξήσουν σημαντικά τα φορολογικά έσοδα και κατά συνέπεια, θα δημιουργήσουν δημοσιονομικό χώρο για φοροελαφρύνσεις.

Δεύτερον, τις επόμενες ημέρες, θα δημοσιευτεί στο Φύλλο Εφημερίδας της Κυβέρνησης η Υπουργική Απόφαση, με την οποία εγκαινιάζεται αυτό που είχα εξαγγείλει πριν από αρκετούς μήνες, στο τέλος του προηγούμενου χρόνου, δηλαδή, η επισκόπηση των δημοσίων δαπανών, πρωτογενών δαπανών, λειτουργικών δαπανών, εκ βάθρων.

Ξεκινάμε, τις επόμενες εβδομάδες, την επισκόπηση των δημοσίων δαπανών, κωδικό- κωδικό σε τρία Υπουργεία, στο Υπουργείο Οικονομικών, ώστε να δώσουμε το καλό παράδειγμα, στο Υπουργείο Οικονομίας, που περιλαμβάνει το ίδιο το Υπουργείο, αλλά και τους εποπτευόμενους φορείς και τέλος, στο Υπουργείο Πολιτισμού, που πάλι περιλαμβάνει όχι μόνο το ίδιο, αλλά και μια μεγάλη κατηγορία εποπτευομένων φορέων. Συνολικά, τα τρία αυτά Υπουργεία αντιπροσωπεύουν το 15% των εποπτευομένων φορέων της Γενικής Κυβέρνησης.

Τα αποτελέσματα της πιλοτικής, αλλά εκ βάθρων, άσκησης επισκόπησης δαπανών στοχεύουν στην εξοικονόμηση πόρων. Καταρχάς, τα τρία αυτά Υπουργεία από την 1/1/2017 στο σύνολο της Γενικής Κυβέρνησης, ώστε στον Προϋπολογισμό του 2018 τόσο η διεύρυνση της φορολογικής βάσης – που περιέγραψα πριν – όσο και η εξοικονόμηση, που θα προκύψει από την επισκόπηση των δαπανών, να ενσωματωθεί στους προϋπολογισμούς των ετών, μετά από το έτος 2018, με φοροελαφρύνσεις και με ενίσχυση του κοινωνικού Κράτους, ώστε έτσι να γίνει πραγματικότητα η σύζευξη δημοσιονομικής πειθαρχίας και κοινωνικής δικαιοσύνης. Σταματώ, εδώ, ώστε να βρίσκομαι εντός χρόνου και θα έχουμε την ευκαιρία να απαντήσω στις ερωτήσεις των συναδέλφων.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Από την πλευρά της Νέας Δημοκρατίας, τον λόγο έχει ο κ. Χρίστος Δήμας.

ΧΡΙΣΤΟΣ ΔΗΜΑΣ: Ευχαριστώ, κύριε Πρόεδρε. Κύριε Υπουργέ, μας παρουσιάσατε σήμερα, τα στοιχεία εκτέλεσης του Προϋπολογισμού, τα οποία, αν τα δει κάποιος, ο οποίος δεν γνωρίζει περαιτέρω στοιχεία για τη χώρα, θα μπορούσε να είναι σε κάποιο βαθμό ικανοποιημένος. Δυστυχώς, όμως, για εσάς, δεν είμαστε ξένοι, δεν ήρθαμε από αλλού και έχουμε επαφή με την καθημερινότητα, που βιώνουν οι πολίτες και οι επιχειρήσεις.

Ας πάμε, όμως, στα στοιχεία εκτέλεσης του Προϋπολογισμού, πρώτα, όπως μας τα παρουσιάζετε εσείς και, στη συνέχεια, όπως είναι «πίσω από την βιτρίνα». Διαβάζω, «*το πρωτογενές αποτέλεσμα διαμορφώθηκε σε πλεόνασμα ύψους 2,4 δις ευρώ περίπου, έναντι στόχου για πρωτογενές έλλειμμα, λίγο πάνω από 1 δις ευρώ*». Μάλιστα, στη σχετική ανάλυση των στοιχείων, που έχετε αναρτήσει στην ιστοσελίδα του Υπουργείου, σημειώνεται πως, επίσης, μειώσατε και τις κρατικές δαπάνες, Ιανουάριο με Ιούνιο, αυξήσατε τις επιστροφές εσόδων σε 1,47 δις ευρώ περίπου, σημειώνοντας αύξηση περίπου 180 εκατομμύρια ευρώ, έναντι του στόχου 1,2 δις ευρώ. Εντυπωσιακή εικόνα θα μπορούσε να σκεφτεί κανείς. Έχετε, όμως, μιλήσει με κάποιον καταστηματάρχη που έχει την ατυχία να έχει ιδιόκτητο μαγαζί και ταυτόχρονα, έχει πρόσφατα προμηθεύσει το Δημόσιο με κάποιο εμπόρευμά του; Εκρηκτικός είναι ο συνδυασμός. Ειλικρινά, αυτούς τους ανθρώπους – όπως και άλλους, βέβαια – τους έχετε οδηγήσει στην απόγνωση. Κύριε Υπουργέ, γνωρίζετε και το ομολογείτε εμμέσως και στα στοιχεία εκτέλεσης του Προϋπολογισμού πως τα στοιχεία είναι έωλα. Είναι έωλα, διότι προκύπτουν από μια ωραιοποίηση της κατάστασης, που μόνο στόχο έχει να παρουσιάσει στους εταίρους μια μαγική εικόνα, αδιαφορώντας για τις συνέπειες στους πολίτες και τις επιχειρήσεις.

Τι θέλω να πω; Και να ξεκαθαρίσω και κάτι. Προφανώς και ως Έλληνας πολίτης σε πρώτη ανάγνωση ικανοποιούμαι, όταν βλέπω ότι η Κυβέρνηση υπερκαλύπτει τους στόχους, που έχει θέσει. Δεν χαίρομαι, όμως, γιατί γνωρίζω τη σκληρή πραγματικότητα, και πώς προέκυψαν τα στοιχεία αυτά, και τι σημαίνουν για την καθημερινότητα του πολίτη και των επιχειρήσεων. Είναι κάτι, το οποίο είπατε κι εσείς, ότι είναι πολύ σημαντικό ότι τελικά οι θυσίες των Ελλήνων πολιτών θεωρείτε ότι πιάνουν τόπο. Επειδή στο δελτίο του Ιουνίου δεν το κάνετε, θα σας υπενθυμίσω την ανάλυση του Μαΐου, που έκανε το ίδιο το Υπουργείο για το πώς διαμορφώθηκαν τα καθαρά έσοδα του Τακτικού Προϋπολογισμού. Όπως χαρακτηριστικά λέτε, η αύξηση των εσόδων οφείλεται κυρίως στον φόρο εισοδήματος φυσικών προσώπων, στους φόρους στην περιουσία, στους λοιπούς άμεσους φόρους, στον Φ.Π.Α. καπνού, στον Φ.Π.Α. λοιπών και στους λοιπούς ειδικούς φόρους κατανάλωσης.

Έχετε μια βελτίωση των στοιχείων, λοιπόν, βασισμένη στους φόρους, αλλά και στο υψηλό μέρισμα που λάβατε από την Τράπεζα της Ελλάδος. Καμία ουσιαστική μεγέθυνση του Α.Ε.Π. της χώρας, καμιά ένδειξη ότι η οικονομία επιστρέφει σε θετικούς ρυθμούς ανάπτυξης, επειδή σε αυτό τον τόπο παράγεται πλούτος. Το παιχνίδι, όμως, με τους αριθμούς έχει κι ένα τέλος και ως πότε νομίζετε ότι θα αντέξουν οι πολίτες να πληρώνουν; Ήδη, τα στοιχεία για την κατάσταση στην αγορά είναι συντριπτικά, γιατί επιλέγετε εσείς να είναι, προκειμένου να χτίσετε μια εικονική πραγματικότητα και να κερδίσετε λίγο περισσότερο χρόνο στην Κυβέρνηση.

Όπως όλοι γνωρίζουμε, οι ληξιπρόθεσμες οφειλές του Δημοσίου προς τον ιδιωτικό τομέα, μαζί με τις εκκρεμείς επιστροφές φόρων υπερέβησαν τα 7 δις ευρώ, τον Μάιο του 2016. Αυξήθηκαν, δηλαδή, μόνο τον Μάιο κατά 327 εκατομμύρια ευρώ, από 6 δις, τον Δεκέμβριο του 2015 και από 3,8 δις, τον Δεκέμβριο του 2014. Επί ημερών διακυβέρνησης ΣΥΡΙΖΑ – ΑΝΕΛ, δηλαδή, τα χρέη του Κράτους προς πολίτες και επιχειρήσεις αυξήθηκαν κατά 83%. Αυτό πρακτικά σημαίνει ότι το Κράτος είναι ο χειρότερος κακοπληρωτής της αγοράς, αρνούμενος να πληρώσει σχεδόν οποιαδήποτε άλλη υποχρέωσή του, πλην μισθών και συντάξεων. Από τα ίδια, μάλιστα, τα στοιχεία αποδεικνύεται ότι, αν συνυπολογιστεί και η υστέρηση των δαπανών του Προγράμματος Δημοσίων Επενδύσεων, τότε τα χρήματα που λείπουν από την αγορά, για να κινηθεί ικανοποιητικά – η απαιτούμενη ρευστότητα – τα χρήματα, που λείπουν από τις δημόσιες επενδύσεις, αντιστοιχούν περίπου στο ποσό που προκύπτει από την υπέρβαση του στόχου του πρωτογενούς πλεονάσματος. Προφανώς, δεν σας λέω κάτι καινούργιο, το γνωρίζετε αυτό. Όμως, ξέρετε, με αυτή τη λογική οδηγείτε σε απόγνωση εκατομμύρια πολίτες και επιχειρήσεις. Αντιλαμβάνεστε σε τι φαύλο κύκλο έχουν μπει χιλιάδες οικογένειες και να σας εξηγήσω αμέσως με στοιχεία τι εννοώ, αν και είμαι σίγουρος πως τα αντιλαμβάνεστε.

Σύμφωνα με το Εμπορικό και Βιομηχανικό Επιμελητήριο Πειραιά, ο μέσος χρόνος αναμονής για την επιστροφή ΦΠΑ στις 28 από τις 113 εφορίες της χώρας κυμαίνεται από 1 ως και πάνω από 4 χρόνια, με τον μέσο χρόνο αναμονής να εκτιμάται περίπου στις 239 μέρες. Σύμφωνα με τα τελευταία στοιχεία της Γενικής Γραμματείας Δημοσίων Εσόδων, στις αρχές Ιουνίου οι συνολικές αιτήσεις προς πληρωμή ανέρχονται σε 9.985, συνολικού ύψους 986,7 εκατομμυρίων ευρώ. Από το σύνολο των παραπάνω αιτήσεων επιστροφής ΦΠΑ, οι 5.271 παραμένουν σε αναμονή πάνω από 90 ημέρες, με το αιτούμενο προς επιστροφή ποσό να ξεπερνά τα 792 εκατομμύρια ευρώ, ενώ σε ό,τι αφορά, επίσης, το σύνολο των υποχρεώσεων του Δημοσίου προς ιδιώτες, όπως προκύπτει από την Έκθεσή της «European payment report 2016» της «Intrum Justitia», μίας από τις μεγαλύτερες ευρωπαϊκές εταιρείες στην είσπραξη οφειλών και στη διαχείριση μη εξυπηρετούμενων δανείων, ο χρόνος αποπληρωμής είναι υπερδιπλάσιος σε σχέση με πέρυσι, δηλαδή, από 49 μέρες πέρυσι, φθάσαμε στις 115. Αυτές οι καθυστερήσεις έχουν ως αποτέλεσμα την πρόκληση ενός ντόμινο αρνητικών επιπτώσεων στις επιχειρήσεις αυτές, οι οποίες με τη σειρά τους καθυστερούν στην καλύτερη περίπτωση τις υπόλοιπες υποχρεώσεις τους, δηλαδή, καθυστερούν να πληρώσουν το Κράτος, τους προμηθευτές, τα ενοίκια ή τα δάνειά τους και φυσικά τους μισθούς των εργαζομένων.

Για να καταλάβετε για τι μέγεθος μιλάμε, αν το Κράτος πλήρωνε τις ληξιπρόθεσμες οφειλές του Δημοσίου, θα αντιστοιχούσε με 10 αναπτυξιακούς νόμους. Επαναλαμβάνω, με 10 αναπτυξιακούς νόμους! Δυστυχώς, όμως, με την πολιτική που έχετε επιλέξει, έχετε προκαλέσει ένα ντόμινο στην αγορά, το οποίο αργά ή γρήγορα θα σκάσει. Ήδη, μένετε στην ιστορία, καθώς για πρώτη φορά από το 2012 – όπου και έχουμε στοιχεία – οι επιχειρήσεις που κλείνουν στην Ελλάδα είναι περισσότερες από αυτές που ανοίγουν. Μέχρι τις 11 Ιουλίου, είχαν κλείσει 18.608 επιχειρήσεις και είχαν ανοίξει 16.073. Ήδη μένετε στην ιστορία με τον χειρότερο τρόπο για την ανάπτυξη, γιατί επί ημερών σας, σύμφωνα με στοιχεία του ΟΟΣΑ, η Ελλάδα είναι η χώρα με τις περισσότερες κρατήσεις στο μισθό ενός εργαζομένου, είναι 40,9% κρατήσεις επί του μισθού του. Ποιος να προσλάβει νόμιμα;

ΚΩΣΤΑΣ ΜΠΑΡΚΑΣ: *(Ομιλεί εκτός μικροφώνου)*

ΧΡΙΣΤΟΣ ΔΗΜΑΣ: Κύριε Μπάρκα, είχατε τη δυνατότητα να μιλήσετε, αλλά σας δίνω στοιχεία που είναι δημοσιευμένα από τον ΟΟΣΑ. Άμα τα αμφισβητείτε, είναι διαφορετικό θέμα. Άρα, με την πολιτική που ακολουθείτε δεν υπάρχει ελπίδα στην άκρη του τούνελ και οι προβλέψεις είναι κάτι παραπάνω από δυσοίωνες.

Η Moody’s προβλέπει ύφεση 0,7% στο τέλος του 2016. Εξαρτώντας κι αυτό το νούμερο, από το αν θα πληρώσετε τις ληξιπρόθεσμες οφειλές και από την φοροδοτική ικανότητα των πολιτών. Η Citigroup έχει ακόμη πιο δυσοίωνες προβλέψεις, για περίπου μείον 1,2% το 2016 και μείον 3,1% το 2017, συνδυάζοντας και τις συνολικές επιπτώσεις ενός Brexit. Το ίδιο και ο ΙΟΒΕ, ο οποίος προβλέπει ύφεση 1%, σημειώνοντας πως τα δημοσιονομικά μέτρα αναμένονται να έχουν πολύ μεγαλύτερη επίπτωση απ' ό,τι είχαν το 2015.

Όπως καταλαβαίνετε, κύριε Υπουργέ, οι μόνοι που βλέπουν θετικά στοιχεία στις πολιτικές σας, είσαστε εσείς οι ίδιοι. Δυστυχώς, όμως, ο πρότερός σας βίος δεν συνηγορεί υπέρ σας. Αυταπάτες, ανορθολογικές επιλογές και μια περίφημη διαπραγμάτευση, που παραλίγο να μας βγάλει από το ευρώ. Είναι οι βασικότεροι λόγοι για τους οποίους ανησυχούμε ότι ούτε αυτή τη φορά θα βγούμε από την ύφεση. Το μόνο που πετυχαίνετε είναι να βουλιάζετε τη χώρα σε βαθύτερη ύφεση και να δημιουργείτε ένα πρότυπο ζωής, στο οποίο ο πολίτης θα δουλεύει, κυρίως, για να πληρώνει το Κράτος.

Σε ένα, μόλις, χρόνο έχετε αποδειχθεί οι χειρότεροι εχθροί της ανάπτυξης. Φορτώσατε τη χώρα με capitals controls, με ένα κόστος δυσβάσταχτο. Έχουν κλείσει περίπου 26.000 επιχειρήσεις μέσα στο χρόνο επιβολής των capitals controls και ο Διοικητής της Τράπεζας της Ελλάδος υπολογίζει ότι το κόστος της «περήφανης και σκληρής» διαπραγμάτευσης υπερβαίνει τα 86 δις. Ο επικεφαλής του ESM τα υπολογίζει περίπου σε 100 δις.

Θέλω να σας ρωτήσω τα εξής. Τα τελευταία χρόνια η εισπραξιμότητα του φόρου εισοδήματος αγγίζει περίπου το 70% με 72%. Είσαστε ικανοποιημένοι στην Κυβέρνηση, με αυτό το ποσοστό; Θεωρείτε ότι η Κυβέρνηση θα πιάσει τους στόχους, που έχει θέσει, με αυτό το ποσοστό εισπραξιμότητας; Έχετε άποψη για την εξέλιξη των εσόδων – όχι γενικά, μεσοπρόθεσμα – αλλά το τελευταίο διάστημα; Ποιος είναι, δηλαδή, ο αριθμός αποπληρωμής των υποχρεώσεων των ιδιωτών προς το Κράτος;

Δεύτερη ερώτηση. Σε ποιο σημείο βρίσκονται οι συζητήσεις για το χρέος; Ποιοι είναι οι στόχοι και ποιες είναι οι προτεραιότητες της Κυβέρνησης;

Τρίτη ερώτηση. Είχαμε τον Επίτροπο, τον κ. Moskovisi. Τι συζητήσατε με τον κ. Moskovisi και τι προσανατολίζεστε να κάνετε για τη μείωση του στόχου των πρωτογενών πλεονασμάτων για το 2018 και έπειτα, από το 3,5% στο 2%; Έχετε κάνει κάποια ενέργεια, διότι μέχρι σήμερα αυτό που ακούσαμε, ήταν η άρνηση του κ. Moskovisi;

Τέταρτη ερώτηση. Εσείς γνωρίζατε την ύπαρξη και την επεξεργασία Plan B, το οποίο αποκάλυψαν εδώ και καιρό ο κ. Βαρουφάκης και ο κ. Γκάλμπρέϊθ; Κύριε Υπουργέ, μια απάντηση ότι «δεν γνώριζα», νομίζω ότι θα αρκούσε και θα ήταν και χρήσιμη.

Πέμπτη ερώτηση. Διαβάζω ένα κομμάτι από τις απαντήσεις, που μας είχατε δώσει, στις 29/3/2016 στην ίδια Επιτροπή, «*με την ολοκλήρωση της αξιολόγησης υπολογίζεται ότι θα καταβληθεί εφάπαξ ένα μεγάλο μέρος των ληξιπρόθεσμων οφειλών και μέχρι το τέλος του 2016 θα έχουν αποπληρωθεί πλήρως τα 7 δις ληξιπρόθεσμες οφειλές*». Στις 26 Μαΐου, σε συνέντευξη Τύπου, μαζί με τον Υπουργό Οικονομικών, τον κ. Τσακαλώτο, για τα αποτελέσματα του Eurogroup, είχατε τονίσει ότι «*η Κυβέρνηση με το κλείσιμο της αξιολόγησης θα δώσει το ποσό των 3,5 δις για την αποπληρωμή ληξιπρόθεσμων υποχρεώσεών της προς τους ιδιώτες*». Η αξιολόγηση έκλεισε στις 17 Ιουνίου, η δόση εκταμιεύθηκε και στα κρατικά ταμεία μπήκαν 7,5 δις, γιατί ακόμα δεν έχει ξεκινήσει η αποπληρωμή; Πότε σκοπεύετε να την κάνετε και αν υπάρχει κάποιο συγκεκριμένο χρονοδιάγραμμα; Διότι, εάν έχουμε τόσο μεγάλο πρωτογενές πλεόνασμα, είναι, τουλάχιστον, παράλογο που καθυστερείτε την αποπληρωμή των ληξιπρόθεσμων οφειλών.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Κύριε Υπουργέ, αλίμονο, ως υπεύθυνος του Γενικού Λογιστηρίου του Κράτους, με μέτρα 12,5 δις, φόρους και δαπάνες, να μην μπορέσετε να φέρετε στα ίσα τον λογαριασμό. Αλίμονο! Προσέξτε, όμως. Ο απολογισμός του α΄ εξαμήνου, που μας παρουσιάσατε και σύμφωνα με τα προσωρινά στοιχεία που έχετε δημοσιεύσει, παρουσιάζει μια υπεραισιόδοξη εικόνα, πέραν των στόχων. Οι οποίοι στόχοι, επαναλαμβάνω, ήταν προγραμματισμένοι με βάση τα μέτρα, όπως είπατε του Οκτωβρίου 2015 και εκείνα που πήραμε στη συνέχεια.

Αυτός ο υπεραισιόδοξος στόχος του 3,5%, δηλαδή πρωτογενές, οφείλεται ακριβώς στο γεγονός ότι είχαμε μια υπεραπόδοση των εσόδων περίπου 900 εκατομμύρια και είχαμε και μια συγκράτηση των δαπανών γύρω στα 2,5 δις. Αυτή είναι η διαφορά, με βάση την οποία παρουσιάζεται σήμερα αυτό το υπεραισιόδοξο σενάριο. Μας είπατε ότι θα μας προσγειωθούμε σιγά – σιγά, για να πάμε στο στόχο του 0,5%, πρωτογενές. Οφείλουμε να κάνουμε ορισμένα σχόλια πάνω σε αυτό.

Πρώτον, η υπεραπόδοση των φόρων έγινε σε συνθήκες ύφεσης. Η ύφεση θα κλείσει στο τέλος – όπως λένε όλοι οι έγκυροι, ας πούμε, εκτιμητές των πραγμάτων, από την Τράπεζα της Ελλάδος μέχρι τους διεθνείς Οργανισμούς – γύρω στο 0,6%, 0,7%, 0,5% λέτε εσείς. Στο πρώτο εξάμηνο, όμως, έτρεχε με πολύ υψηλότερο ρυθμό. Άρα, σε αυτή την περίοδο, που η ύφεση έτρεχε με πολύ ψηλότερο ρυθμό, είχαμε παραπάνω έσοδα. Αυτό σημαίνει υπερφορολόγηση και εξάντληση της δυνατότητας των Ελλήνων πολιτών. Αυτό φαίνεται από την αύξηση των ληξιπρόθεσμων, των ιδιωτών, προς το Δημόσιο. Πλησιάζει τα 90 δις. Δεν σας ανησυχεί; Δηλαδή, δεν εκδηλώνετε καμία ανησυχία;

Επίσης, για να κάνετε αυτή τη συγκράτηση, αυξήσατε τα ληξιπρόθεσμα του Δημοσίου προς τους ιδιώτες, είναι κοντά στα 7 δις. Είναι μικροεργολάβοι, προμηθευτές, είναι αγρότες, που κάνουν εξαγωγές και εξοντώνονται. Περιμένουν στις εφορίες να πάρουν επιστροφή του ΦΠΑ και δεν κινείται καμία διαδικασία. Αυτό δεν σας ανησυχεί; Αυτό δεν στερεί πόρους από την οικονομία, από την πραγματική οικονομία και από την ανάπτυξη;

Δεν είστε λογιστής, κύριε Υπουργέ, στο Λογιστήριο, να κάνετε το λογαριασμό έσοδα - έξοδα μόνο. Η οπτική σας πρέπει να είναι ευρύτερη, γιατί, επαναλαμβάνω, υπάρχουν πολλοί τρόποι να πετύχει κανένας ένα αποτέλεσμα λογιστικό.

Δεν ξέρω, τι έχετε στο μυαλό σας για το μέλλον και για το β΄ εξάμηνο για αυτή την «προσγείωση», αλλά πρέπει να σας πω ότι αυτό που είπατε σε ό,τι αφορά στη διεύρυνση της φορολογικής βάσης για τα καύσιμα και τα τσιγάρα – μια και συζητάμε το νομοσχέδιο, σήμερα, στην Επιτροπή – είναι ένα καλό σχέδιο, αλλά, όπως είπαν όλοι, δεν θα αποδώσει άμεσα. Αν αποδώσει στο μέλλον, θα εξαρτηθεί από πολλούς παράγοντες. Την υπόθεση για τα καύσιμα την περιμένουμε από τότε που ο κ. Μάρδας και ο κ. Νικολούδης μας είπαν για τα 2,5 δις – Γενάρης του 2015 ήταν – στις Προγραμματικές Δηλώσεις της Κυβέρνησης.

Η ρευστότητα δεν πρόκειται να αυξηθεί. Αυτό το τέχνασμα, δηλαδή, τα 420 να τα κάνουμε 840, δεν είναι ουσιαστικά ρευστότητα. Η πρόβλεψη για τις επενδύσεις είναι ότι θα έχουμε μείωση του σχηματισμού παγίου κεφαλαίου μέσα στο 2016. Όσον αφορά στα λουκέτα; Δεν σας προβληματίζει ένας Μαρινόπουλος, που έχει χιλιάδες εργαζόμενους και χιλιάδες μικρές επιχειρήσεις εξαρτώμενες, αν αύριο δημιουργήσει ένα ντόμινο στην αγορά; Άρα, οι αβεβαιότητες σε σχέση με τις εξελίξεις, που προσδιορίζουν τα μεγέθη της πραγματικής οικονομίας, είναι πάρα πολύ σημαντικές.

Ακόμα και σήμερα – μιας και είπατε ότι αντιλαμβάνεστε τις θυσίες – είναι πρόσθετες θυσίες, κύριε Υπουργέ. Έχουμε επιπλέον θυσίες. Μετά από πέντε χρόνια, οι έλληνες πολίτες είχαν ελπίσει ότι θα σταματήσουν πλέον να υφίστανται πρόσθετες θυσίες. Με αυτές τις πρόσθετες θυσίες, λοιπόν, θα εξασφαλίσετε το αποτέλεσμα που θα είχαμε στο τέλος του 2014, άρα, έχουμε σχεδόν δύο χρόνια χαμένα και σχεδόν 20 δις του Α.Ε.Π..

Δεν ξέρω, τι έχετε στο μυαλό σας; Αλλά, εάν έχετε μια πρόθεση, μέσω της ελάφρυνσης των φορολογικών βαρών, κάντε το πράξη. Σήμερα, στο νομοσχέδιο που συζητάμε, για τα καπνικά προϊόντα, παίρνετε πίσω την απαλλαγή από τον ΕΝΦΙΑ στους ανάπηρους και το 3%, που έπαιρναν οι πωλητές στις λαϊκές αγορές, οι φτωχοί, όχι αυτοί που είναι στο κανονικό καθεστώς. Κάθε μέρα μπαίνει ένας καινούργιος φόρος. Όλα αυτά, που συμβαίνουν γύρω μας, δεν συνάδουν με αυτό το αισιόδοξο σενάριο, που μας είπατε.

Σε αυτά θα μείνω, για την οικονομία του χρόνου, αν και πολλά θα μπορούσε να πει κανείς, αφού ζούμε σε μια περίοδο μεγάλων αβεβαιοτήτων, που προφανώς επηρεάζουν συνολικά την ελληνική οικονομία, αλλά δεν θέλω να επεκταθώ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Καταρχάς, θα ήθελα να πω, κύριε Υπουργέ, ότι, εάν κάποιος επισκεπτόταν το site του Υπουργείου Οικονομικών, θα νόμιζε ότι η οικονομική ιστορία αυτής της χώρας ξεκινάει από το 2014 και μετά. Έχετε αφαιρέσει, ως Κυβέρνηση, από την επίσημη ιστοσελίδα όλα τα δελτία Προϋπολογισμού από το 2014 και πίσω, έχετε αφαιρέσει όλα τα στοιχεία εκείνα, που μας οδήγησαν στην υπαγωγή στα μνημόνια ένα, δύο και τρία, έχετε αφαιρέσει οτιδήποτε θα μπορούσε να ψάξει ένας πολίτης. Για παράδειγμα, για ποιο λόγο μπήκε η ελληνική οικονομία σε επιτήρηση, το 2004; Γιατί τα έχετε αφαιρέσει όλα αυτά; Είναι δικαίωμα του οποιουδήποτε πολίτη, ο οποίος είναι ο ιδιοκτήτης των ιστοσελίδων των Υπουργείων, κι όχι ο εκάστοτε Υπουργός, να έχει πρόσβαση σε όλα αυτά τα στοιχεία, στα βίντεο, στις φωτογραφίες, στις αναλύσεις, στις ανακοινώσεις.

Ίσως θα ήταν παράδοξο – θα έλεγα – αλλά πολύ ουσιαστικό, εάν στα δελτία εκτέλεσης του Προϋπολογισμού υπήρχε και μια στήλη, που θα αντικατόπτριζε τον πλούτο, που οι Έλληνες, κυρίως, οι νέοι επιστήμονες, που έφυγαν στο εξωτερικό, παράγουν σε άλλες χώρες. Τα στοιχεία είναι, πραγματικά, ανατριχιαστικά. Εκτός από την μελέτη της Τράπεζας της Ελλάδος – που λέει ότι τα τελευταία έξι χρόνια περίπου 427.000, νέες και νέοι, επιστήμονες υψηλής εξειδίκευσης έφυγαν στο εξωτερικό – έρχεται και η μελέτη της ENDEAVOR GREECE να μας πει ότι από το 2008 έως σήμερα, αυτές οι 427.000 νέων Ελλήνων έχουν δημιουργήσει πλούτο στις χώρες, όπου φιλοξενούνται, αξίας 50 δις ευρώ. Μόνο στη Γερμανία και στο Ηνωμένο Βασίλειο, οι έλληνες επιστήμονες συνεισφέρουν με 12.900.000.000 ευρώ στο Α.Ε.Π., ετησίως. Οι φόροι, που πληρώνουν αυτά τα παιδιά, σ' αυτές τις δύο χώρες, είναι 2 δις ευρώ.

Άρα, οποιαδήποτε προσέγγιση κάνουμε των οικονομικών μεγεθών, καλό θα είναι να γίνεται υπό το πρίσμα του δυναμικού, που έχει φύγει έξω και που, ελπίζουμε κάποια στιγμή να βρει το δρόμο της επιστροφής. Αλλά, είναι μάλλον δύσκολο.

Σχετικά με τα τρέχοντα και την εξέλιξη εσόδων, δαπανών κ.λπ., έχω να σας κάνω δύο διευκρινιστικές ερωτήσεις. Βλέπουμε ότι στην εξέλιξη εσόδων έχουμε μια αύξηση το Φλεβάρη – υποθέτω από τον ΕΝΦΙΑ – και μετά μια σταδιακή μείωση μέχρι τον Μάιο. Όσον αφορά στις δαπάνες, βλέπουμε έκρηξη δαπανών το Φλεβάρη και πτώση, με σταθεροποίηση, τον Μάιο. Πώς γίνεται αυτά τα δύο μεγέθη και εναρμονίζονται;

Σχετικά με τον ρυθμό ικανοποίησης του Προϋπολογισμού, βλέπουμε ότι υπάρχει σαφέστατα υστέρηση. Τα έσοδα έχουν ρυθμό πραγματοποίησης 35,88% και οι δαπάνες 35,9% και είμαστε στο 41,6% του διανυθέντος χρόνου, δηλαδή, πέντε μήνες. Άρα, έχουμε υστέρηση.

Θέλουμε, λοιπόν, εδώ να κάνετε μία διευκρίνιση και να μας πείτε, πού βρίσκονται τα πράγματα. Και τελειώνοντας, θέλω να πω τα εξής. Με τόσες χιλιάδες λουκέτα, με τόσες χιλιάδες ελληνικές επιχειρήσεις να μεταναστεύουν στο εξωτερικό, με μία ανεργία που διαρκώς διογκώνεται και βυθίζει όλο και περισσότερο παραγωγικά μέλη αυτής της οικονομίας στην αδράνεια, έχετε ένα τρόπο πέραν του μνημονίου Τσίπρα - Καμμένου – να το πούμε έτσι – που να δώσει μία διέξοδο αναπτυξιακή; Ξεκινώντας, βεβαίως, από την επιστροφή των οφειλομένων του Δημοσίου προς τους ιδιώτες. Θέλουμε, δεσμευτικά, να μας πείτε, πότε πιστεύετε ότι θα αρχίσει η εκροή του πρώτου ευρώ προς τους ιδιώτες από το Δημόσιο; Ευχαριστώ πολύ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Εμείς δεν θα μιλήσουμε για ωραιοποίηση της κατάστασης, με βάση τα μεγέθη που παρουσιάζει η εκτέλεση του Κρατικού Προϋπολογισμού για το α΄ εξάμηνο, αλλά αντίθετα, θα πούμε ότι αντανακλούν, αντικατοπτρίζουν αυτά τα μεγέθη την ίδια την ουσία και τον χαρακτήρα της ασκούμενης Κυβερνητικής πολιτικής, ιδιαίτερα ως αποτέλεσμα των εφαρμοστικών νόμων του τρίτου μνημονίου, στα πλαίσια της προόδου των προαπαιτούμενων – των όποιων προαπαιτούμενων – για την επιτυχή ολοκλήρωση της αξιολόγησης. Άρα, δηλαδή, το αποτέλεσμα της εκτέλεσης του Προϋπολογισμού καταγράφει ως ένα βαθμό, γιατί υπάρχουν και μέτρα, τα οποία ελήφθησαν την άνοιξη και το καλοκαίρι του 2016, φορολογικά και ασφαλιστικά, και των οποίων το αποτέλεσμα θα φανεί το επόμενο εξάμηνο και τον επόμενο χρόνο πολύ περισσότερο. Αλλά ακόμα και αυτή η σημερινή αποτύπωση μας βοηθάει να βγάλουμε μία σειρά συμπεράσματα.

Βεβαίως, η πορεία εκτέλεσης του Προϋπολογισμού είναι ένα θέμα, το οποίο θα εξαρτηθεί και το επόμενο χρονικό διάστημα. Υπάρχουν τα δύσκολα – κι αναφέρω τον όρο «δύσκολα» όχι όσον αφορά στο κατά πόσο θα υλοποιηθούν οι στόχοι – τα οποία για την συντριπτική πλειοψηφία των λαϊκών στρωμάτων έρχονται το επόμενο διάστημα, από την άποψη ότι θα πρέπει να εισπραχθούν φορολογικά έσοδα περίπου 8 δις ευρώ το β΄ εξάμηνο, από 22 δις που ήταν το α΄ και εδώ υπάρχουν κατά κύριο λόγο ο ΕΝΦΙΑ, αλλά και η φορολογία εισοδήματος. Από αυτή την άποψη, το αποτέλεσμα της εκτέλεσης του Προϋπολογισμού αντανακλά το χαρακτήρα της πολύ σκληρής αντιλαϊκής πολιτικής, που εφαρμόζετε, δηλαδή, το βαθύ ταξικό χαρακτήρα.

Ένα απλό μέγεθος θα αναφέρω. Παράδειγμα – επειδή δεν υπάρχουν τα αναλυτικά στοιχεία του Ιουνίου, θα αναφερθώ στα στοιχεία του Μαΐου – όλα τα φορολογικά έσοδα τον Μάη ήταν 18 δις ευρώ. Από αυτά τα 18 δις ευρώ η συμμετοχή των νομικών προσώπων ήταν μόνο 44 εκατ., δηλαδή, το 0,24% του συνόλου των εσόδων. Αυτό είναι δίκαιη κατανομή των φορολογικών βαρών; Το 0,24% του συνόλου των φορολογικών εσόδων προήλθαν από την φορολογία των νομικών προσώπων και επαίρεστε για την φορολογική σας πολιτική και μιλάτε για δίκαιη κατανομή των φορολογικών βαρών;

Δεύτερον, τα φορολογικά έσοδα παρουσίασαν αύξηση και σε σχέση με τις προβλέψεις και σε σχέση με το αντίστοιχο διάστημα του α΄ εξαμήνου του 2015, που προήλθαν, κατά κύριο λόγο, όπως κι εσείς είπατε, κύριε Υπουργέ, από την φορολογία των φυσικών προσώπων, άμεση και έμμεση, επί της ουσίας, δηλαδή, των λαϊκών στρωμάτων, κατά κύριο λόγο. Την ίδια στιγμή, παρότι παρουσιάζουν αύξηση τα φορολογικά έσοδα, τι άλλο παρουσιάζει αύξηση; Παρουσιάζουν αύξηση και οι ληξιπρόθεσμες οφειλές προς τις εφορίες.

Αυτό τι σημαίνει; Σημαίνει ότι και πλήρωσαν περισσότερο και τα χρέη τους προς τις εφορίες αυξήθηκαν. Δηλαδή, έχουμε μια κατάσταση εξόχως βαριά για τα λαϊκά στρώματα, τα οποία μετατρέπονται επί της ουσίας σε φορολογικά υποζύγια, μετατρέπονται επί της ουσίας σε καθεστώς ομηρίας διαρκείας, όχι μόνον από τις τράπεζες, που μπορεί να είναι υπερχρεωμένοι, αλλά και από τις εφορίες, για να μην μπορούν να σηκώσουν ποτέ κεφάλι. Και ενώ παρουσιάζεται αυτή η μαγική εικόνα, όσον αφορά στη φορολογική κατάσταση και τα χρέη των λαϊκών στρωμάτων, έρχεστε – το είπε κι άλλος ομιλητής – και βάζετε και νέους φόρους ή τροποποιείτε πιο άδικα τη φορολογία, όπως για παράδειγμα με τον ΕΝΦΙΑ και αυτούς που μπορούν να έχουν έκπτωση στο ΕΝΦΙΑ. Γιατί, ενώ τα φορολογικά σας έσοδα αυξάνονται; Ενώ θεωρείτε ότι θα πάτε καλύτερα το επόμενο διάστημα.

Και από αυτή την άποψη, αυτό που είπατε στην ομιλία σας ότι πρόκειται, εφόσον σταθεροποιούν τα φορολογικά έσοδα, να υπάρξει ελάφρυνση των φορολογικών βαρών, μόνο ως ευχολόγιο μπορεί να εκληφθεί, κύριε Υπουργέ και τίποτε άλλο, όταν η πραγματικότητα δείχνει τελείως διαφορετική από αυτή, που θέλετε να παρουσιάσετε και που το επώδυνο θα είναι, όταν θα αρχίσουν να εφαρμόζονται τα μέτρα που ψηφίστηκαν με τις νέες φορολογικές κλίμακες, δηλαδή, για τα εισοδήματα του 2016, την αύξηση του Φ.Π.Α., που ισχύει από 1.7.2016 και από αυτή την άποψη φαίνεται πολύ καθαρά η εικόνα, η οποία προδιαγράφεται.

Βεβαίως, δεν είναι μόνο αυτό. Έχουμε να κάνουμε και με μειώσεις των δαπανών. Μειώσεις περαιτέρω των μισθών και των συντάξεων, 200 περίπου εκατομμύρια λιγότερα σε σχέση με το α΄ πεντάμηνο, που είναι τα αναλυτικά στοιχεία. Αυτό τι σημαίνει; Πού οδηγεί; Έχουμε νέες μειώσεις, εξαιτίας του νέου μισθολογίου, που άλλαξε τον Οκτώβριο με τα προαπαιτούμενα, νέες μειώσεις στους μισθούς, νέες μειώσεις στις συντάξεις. Άρα, λοιπόν και από τις δύο τσέπες παίρνετε χρήματα από τα λαϊκά στρώματα, από τους εργαζόμενους και τους υπαλλήλους, και από τους μισθούς και τις συντάξεις, αλλά και από τη φορολογική επιβάρυνση.

Ταυτοχρόνως, υπάρχει και νέα μείωση των υπολοίπων δαπανών και, βεβαίως, επειδή είπατε ότι υπάρχουν και σημαντικές αυξήσεις στις δαπάνες, θα θέλαμε να θέσουμε ένα απλό ερώτημα. Οι δαπάνες για την υγεία, είπατε, ότι αυξήθηκαν σε σχέση με το α΄ εξάμηνο του 2015. Αυτή η αύξηση των δαπανών, μήπως είναι αποτέλεσμα της αυξημένης εισφοράς, που επέβαλε ως εκτελεστικό νόμο του τρίτου μνημονίου, στις συντάξεις, τις κύριες και τις επικουρικές, για τις δαπάνες υγείας; Άρα, δηλαδή, η αυξημένη χρηματοδότηση στα νοσοκομεία, επί της ουσίας, προήλθε μέσα από την αύξηση της εισφοράς των συνταξιούχων στο ποσοστό για την υγεία των κύριων και επικουρικών συντάξεων. Αν έτσι έχουν τα πράγματα, κύριε Υπουργέ, αν από εκεί προέρχεται ο λογαριασμός της αύξησης των δαπανών – που βεβαίως, δεν μπορεί να καλύψουν την πολύ άσχημη κατάσταση, η οποία υπάρχει στα δημόσια νοσοκομεία και από έλλειψη προσωπικού και από έλλειψη αναλώσιμων υλικών και τις επώδυνες καταστάσεις που διαμορφώνονται εκεί – τότε καταλαβαίνουμε πολύ καλά, όταν λέμε ότι τα ίδια τα λαϊκά στρώματα, εργαζόμενοι και συνταξιούχοι, χρηματοδοτούν ακόμη περισσότερο τις όποιες περιορισμένες δαπάνες που αφορούν στην υγεία, την παιδεία, την πρόνοια.

Από αυτή την άποψη, λοιπόν, είναι φανερό ότι το πρωτογενές πλεόνασμα, για το οποίο επαίρεστε, είναι πραγματικά «ματωμένο πλεόνασμα», όπως το χαρακτήριζε και ο ΣΥΡΙΖΑ, όταν ήταν στην Αντιπολίτευση. Μόνο που σήμερα αυτό το ματωμένο πρωτογενές πλεόνασμα το έχετε εκτελέσει εσείς, εκτελώντας στη κυριολεξία το βιοτικό επίπεδο των λαϊκών στρωμάτων.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Γιώργος Κατσιαντώνης.

ΓΕΩΡΓΙΟΣ ΚΑΤΣΙΑΝΤΩΝΗΣ: Κύριε Υπουργέ, μας είπατε ότι το πλεόνασμα δεν είναι αυτοσκοπός. Πλεόνασμα, όμως, χωρίς αύξηση του ΑΕΠ στην ουσία δεν υφίσταται, γιατί είναι μόνο στα χαρτιά, είναι εικονικό, γιατί οι ληξιπρόθεσμες οφειλές του Δημοσίου προς τους ιδιώτες αυξήθηκαν στα 5,8 δις ευρώ τον Μάιο. Εάν σ΄ αυτά τα ποσά προστεθούν και οι εκκρεμείς επιστροφές φόρων ύψους 1,3 δις ευρώ, τα συνολικά φέσια του Δημοσίου προς ιδιώτες ξεπερνούν τα 7 δις ευρώ. Από τα χρέη του Δημοσίου, τα 2,8 δις ευρώ οφείλουν τα ασφαλιστικά ταμεία, 1 δις ευρώ είναι οφειλές των νοσοκομείων, 660 εκατ. ευρώ χρωστούν τα Υπουργεία και 330 εκατ. ευρώ χρωστούν οι Δήμοι. Όμως και οι ληξιπρόθεσμες οφειλές των φορολογουμένων προς το Δημόσιο αυξάνονται κάθε μήνα κατά 1 δις ευρώ και έχουν φτάσει το αστρονομικό ποσό των 88 δις ευρώ. Θέλω σας παρακαλώ μια ειλικρινή απάντηση. Πιστεύετε ότι το πρόγραμμα, που εσείς έχετε ψηφίσει στο 3ο μνημόνιο, είναι βιώσιμο; Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Δημήτρης Γάκης, Στάθης Γιαννακίδης, Αλέξανδρος Μεϊκόπουλος, Κωνσταντίνος Μπάρκας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Σάββας Αναστασιάδης, Χρίστος Δήμας, Χρήστος Σταϊκούρας, Δημήτριος Σταμάτης, Χρήστος Χατζησάββας, Ιωάννης Κουτσούκος, Νικόλαος Καραθανασόπουλος, Γεώργιος Αμυράς, Δημήτρης Καμμένος και Γεώργιος Κατσιαντώνης.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Σταϊκούρας.

ΧΡΗΣΤΟΣ ΣΤΑΪΚΟΥΡΑΣ: Κύριε Υπουργέ, θα ξεκινήσω με τρεις εισαγωγικές παρατηρήσεις επί της τοποθέτησής σας.

1η παρατήρηση. Μιλάμε για τα αποτελέσματα εξαμήνου, τα προσωρινά. Τα ανακοινώσατε χθες, 19 του μήνα. Οφείλατε, με βάση το θεσμικό πλαίσιο στην Ελλάδα, να το κάνετε στις 10 του μήνα και αυτό κατ΄ εξακολούθηση δεν το κάνετε. Σήμερα δε που μιλάμε, 20 του μήνα, θα έπρεπε να μιλάμε για τα οριστικά στοιχεία, με βάση το θεσμικό πλαίσιο στην Ελλάδα. Πάλι δεν το κάνετε. Αναξιοπιστία, ασυνέπεια, έλλειψη σεβασμού στο Ελληνικό Κοινοβούλιο.

2η παρατήρηση. Είπατε ότι είναι πρωτόγνωρη η υπέρβαση του πρωτογενούς πλεονάσματος. Δεν ανατρέξατε στο παρελθόν. Πρώτο εξάμηνο 2014, υπέρβαση από τους στόχους 1,5 δις. Πρώτο εξάμηνο 2013, υπέρβαση από τους στόχους 2,3 δις. Τι πρωτόγνωρο λέτε τότε; Κατ’ εξακολούθηση γινόταν. Είθισται συνεπώς. Παρεμπιπτόντως, επειδή επιμένετε στο 2% να θυμάστε ότι 2% είναι ο κόφτης. Θα επανέλθω.

3η παρατήρηση. Είπατε ότι για πρώτη φορά θα κάνετε επισκόπηση δαπανών. Μα λησμονείτε ότι ξεκίνησε το 2014 σε 6 Υπουργεία; Λησμονείτε ότι ήταν μέσα στον Προϋπολογισμό; Λησμονείτε ότι αυτό έγινε στα Υπουργεία Ανάπτυξης και Ανταγωνιστικότητας, Αγροτικής Ανάπτυξης και Τροφίμων, Υποδομών, Μεταφορών και Δικτύων, Παιδείας και Θρησκευμάτων, Πολιτισμού και Αθλητισμού, Δημόσιας Τάξης και Προστασίας του Πολίτη. Έξι τέτοιες ασκήσεις ξεκίνησαν το 2014, απλά δεν ολοκληρώθηκαν, διότι ανέλαβε την Κυβέρνηση ο ΣΥΡΙΖΑ και οι ΑΝΕΛ και επί 18 μήνες δεν έκαναν τίποτα επί αυτών και σήμερα λέτε ότι θα ξεκινήσετε σε τρία Υπουργεία αυτό, που ξεκίνησε το 2014. Αυτό ακριβώς είπατε.

Πάμε τώρα επί της ουσίας. Πέντε διαπιστώσεις, για να αξιολογήσουμε τον Προϋπολογισμό. Η επτάμηνη καθυστέρηση ολοκλήρωσης της πρώτης αξιολόγησης κόστισε επιπλέον μέτρα. Πόσα είναι τα συνολικά μέτρα, ο συνολικός λογαριασμός ΣΥΡΙΖΑ – ΑΝΕΛ, για να έχουμε τον ίδιο αριθμό όλοι, πλέον σ΄ αυτή την αίθουσα; Εννιά δις. Στις 20 Μάϊου, εσείς, κύριε Υπουργέ και πολλοί συνάδελφοι της κυβερνητικής πλειοψηφίας, αμφισβήτησαν αυτό τον αριθμό. Πλέον, αν ανατρέξετε στο συμπληρωματικό μνημόνιο, αναφέρεται ξεκάθαρα ότι τα μέτρα αυτά είναι 9 δις.

Άρα, για να συμφωνήσουμε όλοι σ΄ αυτή την αίθουσα, σε αντιδιαστολή με το τι λέγατε για τις τότε εκτιμήσεις που είχα υποβάλλει εγώ στη Βουλή, 9 δις είναι ο λογαριασμός ΣΥΡΙΖΑ και ΑΝΕΛ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Λέγατε 12 τότε, κύριε Σταϊκούρα.

ΧΡΗΣΤΟΣ ΣΤΑΪΚΟΥΡΑΣ: Εννιά δις είναι ο κόφτης, έχω τα πρακτικά.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Γιατί τώρα μας τα αλλάζετε.

ΧΡΗΣΤΟΣ ΣΤΑΪΚΟΥΡΑΣ: Έχω τα πρακτικά. Αμφισβητήσατε τα 9 δις και τώρα πλέον στο συμπληρωματικό μνημόνιο αναγράφονται πλήρως. Άρα, αφού δεν το αμφισβητήσατε, χαίρομαι που συμφωνούμε, είναι 9 δις, πλέον.

Δεύτερη διαπίστωση. Το μαρτύριο της σταγόνας συνεχίζεται. Κύριε Υπουργέ, θα έπρεπε να είχατε πάρει μέχρι τον Ιούνιο του 2016, 15,1 δις από τη δόση. Τόσα είναι που αναγράφει το 3ο μνημόνιο, ως χρηματοδοτικές ανάγκες της χώρας, και πήρατε 7,5 δις.

Πήρατε το 50% αυτών, που θα έπρεπε να πάρει η χώρα, μέχρι τον Ιούνιο του 2016. Δεύτερη αποτυχία της διαπραγμάτευσης.

Τρίτον. Εσείς ο ίδιος – το είπε ο Εισηγητής της Νέας Δημοκρατίας, ο κ. Δήμας – είπατε τον Μάρτιο του 2016, ότι φέτος θα αποπληρωθούν όλες οι ληξιπρόθεσμες οφειλές. Οφείλετε σήμερα να παραδεχθείτε ότι αποτύχατε. Στην καλύτερη των περιπτώσεων, θα πληρώσετε το 50% των ληξιπρόθεσμων οφειλών, 3,5 δις από τα 7 δις, που είναι σήμερα – εσείς ο ίδιος το έχετε πει σε συνέντευξη Τύπου – υπό την προϋπόθεση, που την αμφισβητώ, ότι δεν θα δημιουργηθεί μια νέα γενιά ληξιπρόθεσμων οφειλών στο μεσοδιάστημα.

Τέταρτη παρατήρηση. Η φοροδοτική ικανότητα των πολιτών έχει εξαντληθεί. Πέντε δισεκατομμύρια ευρώ νέες ληξιπρόθεσμες οφειλές των ιδιωτών δημιουργήθηκαν μέσα στο 2016. Ακόμα, δεν ολοκληρώθηκε, στα νομικά πρόσωπα, η υποβολή των φορολογικών δηλώσεων, εκκρεμεί η αποστολή των εκκαθαριστικών του ΕΝΦΙΑ, με αποτέλεσμα να συσσωρεύονται οι οφειλές και οι υποχρεώσεις των πολιτών, στους τελευταίους μήνες του έτους. Το πιθανότερο είναι να αυξηθούν ακόμα περισσότερο οι ληξιπρόθεσμες οφειλές των ιδιωτών.

Πέμπτη διαπίστωση. Νομίζω ότι συμφωνούμε όλοι πλέον. Η χώρα έχει επιστρέψει στην ύφεση και θα παραμείνει στην ύφεση και το 2016. Τώρα, αυτές οι διαπιστώσεις οδηγούν και αποτυπώνονται στην εκτέλεση του Κρατικού Προϋπολογισμού, στην οποία είπατε ότι οι δαπάνες του Κρατικού Προϋπολογισμού είναι μειωμένες κατά περίπου 2,5 δις ευρώ. Δυόμιση δις ευρώ είναι το πρωτογενές πλεόνασμα, που παρουσιάζει ο Προϋπολογισμός. Άρα, εάν πληρώνατε κανονικά, με βάση τις δικές σας εκτιμήσεις, τις πρωτογενείς δαπάνες, αυτή τη στιγμή το πρωτογενές πλεόνασμα θα ήταν μηδέν (0). Αν συνεπώς, ήσασταν συνεπείς, με αυτό που ο ίδιος εισηγηθήκατε στην Βουλή, αυτή τη στιγμή το πρωτογενές πλεόνασμα, επαναλαμβάνω, θα ήταν μηδέν (0). Και όχι μόνο αυτό. Αυτό είναι για τις πρωτογενείς δαπάνες, 2,5 δις. Θα σας πω επίσης, ότι το πρόγραμμα των δημοσίων επενδύσεων – για τους αγαπητούς συναδέλφους της Κυβερνητικής πλειοψηφίας, που έχουν ιδιαίτερη ευαισθησία στο ΠΔΕ – οι δαπάνες του ΠΔΕ είναι κάτω του 40%. Δεν ξέρω, αν είστε ικανοποιημένοι από αυτό το ποσοστό. 40% κάτω. Εάν βάλετε κι αυτό, τότε η στερούμενη ρευστότητα για την οικονομία είναι 3,5 δις ευρώ. Επιβεβαιώνει τον αριθμό, που είπατε. Δύο τοις εκατό του ΑΕΠ. Το επιβεβαιώνω και αυτό. Τόσος ήταν ο κόφτης που ψηφίσατε. Άρα, με λίγα λόγια, σήμερα, εάν δεν αλλάξει κάτι στο β΄ εξάμηνο του 2016 – κι εύχομαι να αλλάξει και να πληρώσετε τις ληξιπρόθεσμες υποχρεώσεις – έχετε ήδη εφαρμόσει τον κόφτη. Οριζόντιος και αυτόματος στις δαπάνες. Αυτό έχει γίνει. Τρεισήμισι δισεκατομμύρια ευρώ είναι κάτω οι δαπάνες από τον στόχο. Τρεισήμισι δις ευρώ είναι 2% του ΑΕΠ. Όσος και ο κόφτης. Οριζόντιος, αυτόματος, στις δαπάνες.

Και κλείνω με μια επισήμανση. Με βάση την ανάλυση των διαθέσιμων στοιχείων για τις δαπάνες, δυστυχώς, του προηγούμενου μήνα – γιατί σήμερα, όπως οφείλατε, δεν δημοσιοποιήσατε τα οριστικά στοιχεία εξαμήνου – η αυστηρή δίαιτα στις πρωτογενείς δαπάνες επιβάλλεται και σε κάποιους πολύ κρίσιμους για την κοινωνία – και θεωρούσα μέχρι σήμερα, εξόχως συμβολικούς για την Αριστερά – τομείς. Ενδεικτικά, θα σας πω. Στο α΄ πεντάμηνο του έτους, δηλαδή περίπου στο 40% του χρόνου, το ποσοστό εκτέλεσης στην κοινωνική προστασία είναι 18%. Δηλαδή, έχετε δώσει μόλις το 18% αυτών, που είχατε προϋπολογίσει, για κοινωνική προστασία. Οι επιχορηγήσεις των νοσοκομείων, που είπατε ότι είναι περισσότερες από πέρυσι, και οι δαπάνες περίθαλψης – άλλη ιδιαίτερη ευαισθησία που έχετε – είναι μόλις 27%. Γιατί τα ποσοστά αυτά είναι τόσο χαμηλά; Γιατί δεν δίνετε παραπάνω από το 18% για την κοινωνική προστασία; Γιατί δεν δώσατε 40% το α΄ πεντάμηνο;

Αυτό, επιβεβαιώνει την εσωτερική στάση πληρωμών. Και κάτι ακόμα.

Έχετε εξαντλήσει και όλο το ποσό για την ανθρωπιστική κρίση. Πόσο; 99 εκατομμύρια ευρώ. Σας θυμίζω ότι κάποια Κυβέρνηση, το 2014, έδωσε 450 εκατομμύρια ευρώ για τον ίδιο σκοπό. Είναι προφανές ότι αυτή η κατάσταση δεν μπορεί να συνεχιστεί. Απαιτείται άμεσα η εφαρμογή μιας, διαφορετικού μείγματος, συνεκτικής οικονομικής πολιτικής, προκειμένου η χώρα να βαδίσει πιο αποτελεσματικά προς τους στόχους της. Σας ευχαριστώ πολύ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Ευχαριστούμε, τον κ. Σταϊκούρα. Τον λόγο έχει ο κ. Γάκης.

ΔΗΜΗΤΡΙΟΣ ΓΑΚΗΣ: Κύριε Υπουργέ, θα μείνω σε ερωτήσεις. Βέβαια, θα πρέπει να αναζητήσουμε ένα καινούργιο μείγμα τώρα για το πώς θα αντιμετωπίσουμε τη Νέα Δημοκρατία, η οποία έρχεται και δεν ξέρουμε τι θα μας φέρει. Για παράδειγμα, μας ζητάει να κάνουμε αναμόρφωση του στόχου των πρωτογενών πλεονασμάτων για το 2018, που έχουμε, ενώ η ίδια είχε υπογράψει 4,5% πρωτογενή πλεονάσματα που θα ίσχυαν από φέτος και θα είχαμε ανάπτυξη. Επίσης, θέλω να μου πείτε, άκουσα ότι υπάρχουν εκτιμήσεις από την Moody’s, τη Citi για κάποιους δείκτες και βέβαια, από τη Νέα Δημοκρατία για την καταστροφική πορεία που έχει αποκτήσει η οικονομία μας, είναι αληθείς αυτές; Δηλαδή, θα επαληθευτεί και η Νέα Δημοκρατία για την καταστροφολογία της;

Η υπέρβαση του στόχου στο 2%, για να σοβαρευτώ λίγο κι εγώ, του πλεονάσματος δεν δημιουργεί μια αφαίμαξη πόρων από την οικονομία; Κι αυτή η αφαίμαξη πόρων από την οικονομία από πού προέρχεται και προς τα πού θα κατευθυνθεί; Αυτό είναι ένα μεγάλο θέμα που πρέπει να χαρακτηρίζει την κοινωνική πολιτική της δικής μας Κυβέρνησης. Επίσης, θα ήθελα να μου απαντήσετε τα ποσά που προβλέπουμε να εισπράξουμε από την υλοποίηση των τριών νομοσχεδίων για τα καπνικά, τα πετρελαιοειδή και τα λοιπά, πόσο θα είναι αυτά, πόσο προβλέπεται να είναι; Για να δούμε το πώς θα κινηθούμε στα επόμενα χρόνια. Ευχαριστώ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Μπάρκας.

ΚΩΣΤΑΣ ΜΠΑΡΚΑΣ: Ευχαριστώ πολύ, κύριε Πρόεδρε. Κύριε Υπουργέ, με βάση την εικόνα που μας παρουσιάσατε για το α΄ εξάμηνο και την υπέρβαση όσον αφορά στον Προϋπολογισμό, ήθελα να κάνω κάποιες ερωτήσεις και στο τέλος κάποιες επισημάνσεις. Είπατε ότι δεν είναι στόχος της Κυβέρνησης η υπέρβαση, παρόλα αυτά, έχει γίνει μια κατά 2%, όσον αφορά στο Α.Ε.Π.. Ήθελα να ρωτήσω ποιοι είναι οι στόχοι της Κυβέρνησης όσον αφορά στην κατανομή αυτού του πλεονάσματος. Υπό ποια έννοια; Αν η Κυβέρνηση σκέφτεται να ελαφρύνει – με βάση αυτά, που μας παρουσιάσατε και για την ελάφρυνση των πολιτών – εκείνα τα στρώματα, τα οποία έχουν φτωχοποιηθεί απότομα μέσα στην κρίση και έχουν σηκώσει το βάρος της κρίσης την τελευταία εξαετία.

Το δεύτερο, που θέλω να ρωτήσω, κύριε Υπουργέ, είναι πότε το Υπουργείο σχεδιάζει να φέρει προς ψήφιση και να εφαρμόσει τη χρήση καρτών για όλες τις συναλλαγές. Επίσης, από το λαθρεμπόριο καυσίμων και καπνού, αυτό το σχέδιο που συζητάμε στη Βουλή, ποια είναι η εικόνα του Υπουργείου όσον αφορά στα χρήματα, τα οποία μπορεί να εξοικονομήσει. Είναι γεγονός ότι δεν μπορείτε εσείς, κύριε Υπουργέ, να μας απαντήσετε, αλλά νομίζω πως πρέπει κάποια στιγμή να απαντηθεί και δημοσίως. Θα πρέπει αρχικά οι Βουλευτές της Αντιπολίτευσης, κύριε Πρόεδρε, να συμφωνήσουν στο κόστος της διακυβέρνησης του ΣΥ.ΡΙΖ.Α.. Είναι ή 86 ή 120 ή 9 ή 12 ή 90 δις ευρώ; Κάποια στιγμή πρέπει να συμβαδίσει σε αυτή την διαδικασία.

Κύριε Υπουργέ, θέλουμε να μας πείτε το εξής, ποια είναι η διαδικασία συζήτησης του χρέους, την οποία έχει επιτύχει η σημερινή Κυβέρνηση για τη διαγραφή του χρέους; Ποια ήταν η επιτυχία της προηγούμενης κυβέρνησης του κ. Σαμαρά, κι αν είχε τοποθετήσει το χρέος ως βασικό πρόβλημα στην οικονομία; Να θυμίσω εδώ, κύριε Σταϊκούρα, επειδή μαζί ήμασταν την προηγούμενη περίοδο 2012 - 2015, λέγατε κι εσείς κι ο κ. Σαμαράς, ότι το χρέος είναι βιώσιμο και ότι δεν πρέπει να κάνουμε μια συζήτηση για το χρέος. Επίσης, κύριε Υπουργέ, θέλω να μας θυμίσετε τους στόχους του πρωτογενούς πλεονάσματος της κυβέρνησης Σαμαρά για το 2015, 2016, 2017 και 2018, εάν ήταν 4,5% και από όπου προκύπτει αυτή η αληθοφάνεια της Νέας Δημοκρατίας για πρωτογενή πλεονάσματα 2%; Πόθεν προκύπτει; Η ίδια η ηγεσία της Νέας Δημοκρατίας, γιατί ο κ. Σταϊκούρας ήταν από όσο θυμάμαι Υπουργός Οικονομίας την προηγούμενη περίοδο, ξέχασε αυτά που έλεγε το 2012 - 2015 όπως και οι υπόλοιποι που μαζί ήμασταν εκείνη την περίοδο. Πόθεν προκύπτει, κύριε Υπουργέ, αυτή η αλλαγή της άποψης της Νέας Δημοκρατίας, η οποία τώρα μας παρουσιάζει πρωτογενή πλεονάσματα 2%;

Κύριε Υπουργέ, αυτό που ήθελα να ρωτήσω είναι πώς η Νέα Δημοκρατία κατάφερε να μειώσει τις δαπάνες στο Δημόσιο; Δηλαδή, τι έκανε ο κ. Σαμαράς; Έκανε απολύσεις; Ο κ. Μητσοτάκης ως Υπουργός ήθελε να διώξει 15.000 κόσμο. Κατά συνέπεια, πόσους έδιωξε την προηγούμενη τριετία; Πώς η σημερινή Κυβέρνηση κατάφερε να μειώσει τις δαπάνες 3,35 δις;

Επίσης, κύριε Υπουργέ, θα ήθελα να μας ενημερώσετε – επειδή οι βουλευτές της Νέας Δημοκρατίας μάθανε τον κ. Βαρουφάκη και τον Γκάλμπρεϊθ, που το προηγούμενο διάστημα τους έβριζαν και τώρα τους διαβάζουν – για τον κ. Παπασταύρου, πόσο κόστισε στην ελληνική οικονομία; Ακόμα για τον κ. Χαρδούβελη πόσο κόστισε στην ελληνική οικονομία;

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Παρακαλώ, κύριοι συνάδελφοι, μην διακόπτετε.

ΚΩΣΤΑΣ ΜΠΑΡΚΑΣ: Ο κ. Σκλαβούνης πόσο κόστισε στην ελληνική οικονομία; Μπορεί να μας ενημερώσει και ο πρώην Υπουργός Οικονομίας, ο οποίος απ’ όσο γνωρίζω ήταν σύμβουλος του κ. Σαμαρά, πόσο κόστισε στην ελληνική οικονομία; Επίσης, τα δάνεια τα οποία ήταν δανεικά και αγύριστα πόσο κόστισαν στην ελληνική οικονομία; Οφείλετε να μας ενημερώσετε και γι’ αυτά σ’ αυτήν την Επιτροπή.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Σταμάτης.

ΔΗΜΗΤΡΙΟΣ ΣΤΑΜΑΤΗΣ: Βέβαια για την ισότητα των όρων κανονικά πρέπει να ξαναμιλήσει ο κ. Σταϊκούρας, διότι σε αυτόν απηύθυνε τις ερωτήσεις.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Κοιτάξτε, κύριε Σταϊκούρα, όταν εσείς λέτε αυτά, τα οποία δεν είναι αρεστά σε εμάς, γιατί να τα δεχόμαστε κι όταν οι συνάδελφοι του ΣΥΡΙΖΑ λένε κάποια, που δεν αρέσουν σε εσάς, πρέπει να ανταπαντήσετε; Δεν ρώτησε, απλά είπε ο Υπουργός Οικονομικών. Εδώ είναι ο Υπουργός Οικονομικών της Κυβέρνησης του ΣΥΡΙΖΑ για να δώσει τις απαντήσεις.

ΔΗΜΗΤΡΙΟΣ ΣΤΑΜΑΤΗΣ: Θεωρώ ότι όλα αυτά που είπε ο συνάδελφος είναι εκρήξεις αγωνίας μπρος στο φάσμα της ήττας που έρχεται και ψάχνουμε να βρούμε διάφορα τώρα. Πάντως αυτό που θέλω να σας πω και θα σας το πει κι ο Υπουργός σας είναι ότι το πλεόνασμα το δικό μας, το 4,5%, ήταν μέχρι το 2018. Το δικό σας, το 3,5%, το οποίο ο κ. Μοσκοβισί είπε θα παραμείνει είναι για το 2018.

ΚΩΣΤΑΣ ΜΠΑΡΚΑΣ: Το 2018. Τώρα, όμως, πόσο είναι;

ΔΗΜΗΤΡΙΟΣ ΣΤΑΜΑΤΗΣ: Μετρήστε τα χρόνια, για να δείτε. Δεύτερον, το πρωτογενές πλεόνασμα έχει σχέση και με τον ρυθμό ανάπτυξης. Εμείς είχαμε υψηλό ρυθμό ανάπτυξης. Αν το ένα το αναγνωρίζατε ή το αναγνώριζαν οι Τροϊκανοί δεν μπορούν να αμφισβητούν το άλλο.

Ας μπούμε στην πραγματικότητα τώρα. Κύριε Υπουργέ, οι αριθμοί ακούστηκαν. Εγώ θα ήθελα να σας πω – και σε ένα σημείο θα διαφωνήσω λίγο με τον κ. Σταϊκούρα – ότι η ομιλία σας είχε δύο όψεις. Η μία ήταν εδώ για τους συναδέλφους του ΣΥΡΙΖΑ. Πρέπει να τους ενθαρρύνετε, δηλαδή, να πάρουν τα πάνω τους. Παρουσιάσατε μια εικόνα.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Κύριε Σταμάτη, μας τα στέλνει για ενημέρωση, οπότε για εσάς ήταν όλη η κουβέντα.

ΔΗΜΗΤΡΙΟΣ ΣΤΑΜΑΤΗΣ: Εγώ κρατώ το άλλο που είναι χρήσιμο. Ας πάω, λοιπόν, σε μια λογική εκτίμηση της ομιλίας σας. Μιλάτε για ένα πρωτογενές πλεόνασμα. Από πού μπορεί να προέλθει το πρωτογενές πλεόνασμα; Ένας πυλώνας θα ήταν η ανάπτυξη. Ανάπτυξη δεν υπάρχει. Προσδοκούσατε θετική ανάπτυξη το β΄ εξάμηνο του 2016 και είναι αρνητική, σύμφωνα με την εκτίμηση της Τράπεζας της Ελλάδος. Μάλιστα τα ίδια έχω πει και στον κ. Στουρνάρα. Πέσατε έξω. Ο μέσος όρος εκτίμησης είναι ύφεση 1%. Μπαίνετε, δηλαδή, στο 2017 με αρνητικούς ρυθμούς. Το πόσο τώρα ξαφνικά, για να αποφύγετε τον «κόφτη» μέσα σε ένα τρίμηνο μπορείτε να το κάνετε, τότε αυτό είναι ένα θαύμα.

Δεύτερον, είπατε ότι οι δαπάνες δεν μειώθηκαν. Να ένας άλλος πυλώνας, δηλαδή, η μείωση των δαπανών από τα οποία θα μπορούσε να προέλθει η αύξηση αυτή που λέγατε. Άρα, από πού μπορεί να έχει έρθει αυτή η άνεση, μέσα στην οποία αυξήθηκε το πρωτογενές πλεόνασμα; Από το γεγονός ότι το Κράτος συνεχίζει να είναι αφερέγγυο. Οι ληξιπρόθεσμες οφειλές έχουν ξεπεράσει τα 7 δις.

Τρίτον, από την αύξηση των φορολογικών βαρών, εδώ και έναν χρόνο. Έχουν αυξηθεί τα φορολογικά βάρη και αυξάνονται διαρκώς.

Τέταρτον, από το υψηλό μέρισμα της Τράπεζας της Ελλάδος. Πήρατε διπλάσιο ποσοστό από ό,τι είχαμε πάρει εμείς – νομίζω έχετε πάρει περί των 400 εκ. επιπλέον – από την Τράπεζα της Ελλάδος. Επίσης, από τη μείωση των δημοσίων επενδύσεων. Δεν υπάρχουν άλλοι μαγικοί τρόποι, για να βρει κάποιος, πώς μπορεί να έχει προέλθει η αύξηση αυτή. Σε αυτά θεωρώ θετικό, όμως, το γεγονός – και είχαμε κάνει και μια κατ’ ιδίαν συζήτηση – ότι ψάχνετε να μειώσετε πραγματικά τις δαπάνες του Δημοσίου, έστω και πιλοτικά, σε κάποια Υπουργεία. Είναι αυτό που είχαμε ξεκινήσει εμείς και δεν ολοκληρώθηκε.

Το πρόβλημα, κύριε Υπουργέ, ξέρετε ποιο θα είναι σε αυτό; Σωστά το κάνετε. Πείτε στους συναδέλφους ότι η μείωση των δαπανών δεν συνεπάγεται υποχρεωτικά απολύσεις, αλλά, το πρόβλημα ξέρετε ποιο θα είναι; Θα εντοπίσετε τις δαπάνες. Πώς θα τις περικόψετε; Τις αντιδράσεις των συναδέλφων σας Υπουργών τις έχετε εκτιμήσει; Εσείς σωστά πάτε, αυτό είναι σωστό που πρέπει να κάνετε κι εμείς θα το στηρίξουμε, εγώ θα το στηρίξω. Τις αντιδράσεις, όμως, τις έχετε λάβει υπόψιν; Άλλο είναι να σχεδιάζουμε, πολλές φορές άλλο να νομοθετούμε, άλλο να εφαρμόζουμε και άλλο να αποδίδουν τα μέτρα. Αυτό είναι το πιο δύσκολο στοιχείο. Σε αυτήν την κατεύθυνση και προσπάθεια θα έχετε συμπαραστάτες, φοβάμαι, όμως, από διαφορετικό χώρο από τον οποίο υπολογίζετε.

Θα ήθελα να πω κάτι τελευταίο σχετικό με την ανάπτυξη. Προχθές, ο κ. Στουρνάρας προσπάθησε και αυτός να κάνει κάποιες ενέσεις αισιοδοξίας, λέγοντας πως το έτος 2016 το «καταραμένο» φεύγει και έρχεται το έτος 2017 το ελπιδοφόρο, όπου μαζί με την άνθιση της φύσης, θα ανθίσει και η οικονομία. Του είπα, βέβαια, «πώς προσδοκάς να ανθίσει η οικονομία όταν έχουμε capital controls, όταν έχουμε αδυναμία χρηματοδότησης της οικονομίας, όταν έχουμε αδυναμία να ικανοποιηθούν οι στόχοι που τέθηκαν, όσον αφορά στον τομέα είσπραξης, λόγω αύξησης των ασφαλιστικών εισφορών και της άμεσης και έμμεσης φορολογίας;». Τις συντάξεις μπορείτε να τις κόψετε. Αύξηση, όμως, της φορολογίας σε μια οικονομία υπό ύφεση, ποιος λογικός άνθρωπος μπορεί να περιμένει; Όπως και αύξηση ασφαλιστικών εισφορών.

Σήμερα, διάβασα μια Έκθεση των Σοφών της Τράπεζας της Ελλάδας που λέει ότι «οι Τράπεζές μας βρίσκονται σε αδυναμία να χρηματοδοτήσουν την οικονομία». Μπορείτε να μας πείτε έναν μαγικό τρόπο, με τον οποίο θα πάρει μπροστά αυτή η οικονομία, υπό αυτές τις συνθήκες, ώστε να προσδοκάτε με πιθανότητες – το τονίζω – επιτυχίας ότι θα αλλάξει η κατάσταση το έτος 2017; Δεν θα αλλάξει, κύριε Υπουργέ, το ξέρετε. Θα χειροτερεύσει.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Παυλίδης.

ΚΩΝΣΤΑΝΤΙΝΟΣ ΠΑΥΛΙΔΗΣ: Κύριε Πρόεδρε, κύριε Υπουργέ, είναι πολύ θλιβερή η εικόνα να βλέπεις εκπροσώπους της Αντιπολίτευσης να κάνουν μια στεγνή απογραφή μιας συσσωρευμένης ύφεσης των τελευταίων έξι ετών και των τραγικών συνεπειών αυτής της ύφεσης, όταν ήταν οι πρωταρχικοί υπεύθυνοι, οι παραγωγοί αυτής της κατάστασης. Παρέδωσαν μια οικονομία κατά 25% φτωχότερη, με 25% μειωμένο το ΑΕΠ – μέγεθος, κατά τη γνώμη μας, το οποίο δεν παρουσιάζεται σε καμία ειρηνική περίοδο οικονομίας – με 26% ανεργία – 1 στους 4 άνεργος – με 50% ανεργία στους νέους κάτω από 25 ετών και ταυτόχρονα, μιλάμε για ληξιπρόθεσμες οφειλές, για λουκέτα και πολλά άλλα ζητήματα.

Σαφέστατα, τα στοιχεία που έδωσε ο κ. Υπουργός δείχνουν μια εικόνα των πραγμάτων. Οι υπερβάσεις των στόχων δεν σημαίνει ότι αφαιρούν ζητήματα ανησυχίας για το μέλλον, παρόλα αυτά, όμως, είναι αποτελέσματα οικονομικά και οικονομικά μεγέθη μιας οικονομίας που βγαίνει από μια διαπραγμάτευση του 2015, σε ένα καθεστώς πολύ σκληρής αβεβαιότητας οικονομικής και, δεύτερον, σε έναν πολιτικό χρόνο, το έτος 2016, ο οποίος ήταν ένας χρόνος που οδηγούσε, κυρίως, σε μια αξιολόγηση του προγράμματος και με αυτήν την έννοια είχε, έτσι και αλλιώς, αναμενόμενα αποτελέσματα.

Παρόλα αυτά, ξεχάσατε το πιο βασικό. Το γεγονός ότι μιλάμε με άλλα δεδομένα, με άλλους δείκτες, με άλλους προσανατολισμούς και με αυτή την έννοια, νομίζω ότι η έπαρση και το θράσος θα πρέπει λίγο να χαμηλώσει. Δεδομένο είναι το γεγονός ότι αυτή η διαπραγμάτευση οδήγησε σε υποχρεώσεις πλεονασμάτων κατά 11% του Α.Ε.Π. λιγότερα, με μια εξοικονόμηση πόρων κοντά στα 20 δις ευρώ, πόροι, οι οποίοι θα πέσουν στην ελληνική οικονομία και στην προοπτική της.

Δεύτερον, είμαστε σε μια φάση που η κεφαλαιοποίηση των θετικών συνεπειών αυτής της αξιολόγησης, σαφέστατα έχει μια αργή αποτύπωση και στην κοινωνία και στην οικονομία. Κανείς δεν θεωρεί ότι τα θετικά αποτελέσματα αυτής της αξιολόγησης θα αποτυπωθούν στην ανεργία, στους οικονομικούς δείκτες ανάπτυξης, με ένα αυτόματο και εκρηκτικό τρόπο. Σαφέστατα είναι μια μακρόχρονη διαδικασία, και οικονομική και πολιτική και κοινωνική, παρόλα αυτά, ξεχνούν και μερικούς δείκτες από την ατζέντα τους. Το γεγονός ότι έπεσε η ανεργία κατά 3%, από το 26% στο 23%, κάνοντας μια πτώση του 11%, ως ποσοστό μεγέθους, νομίζω ότι χωρίς κανείς να θέλει να ζητωκραυγάσει, είναι ένα θετικό αποτέλεσμα, μετά από πάρα πολλά χρόνια.

Ταυτόχρονα, η αναγνώριση της μη βιωσιμότητας του χρέους, η ρευστότητα στην αγορά των 10 δις που θα έρθει το επόμενο διάστημα, τα οφέλη από τη μείωση των επιτοκίων κατά 2 δις μέχρι το τέλος της ολοκλήρωσης του προγράμματος, ο οδικός χάρτης για το χρέος, ο μηχανισμός δημοσιονομικής προσαρμογής, όπου πλέον μέχρι το 2038, σε ένα χρονικό ορίζοντα μακροχρόνιο, διαμορφώνει υποχρεώσεις δανειακές στο ύψος του 15% του Α.Ε.Π., όταν οι υποχρεώσεις μεσοσταθμικά την προηγούμενη πενταετία έφταναν στο 25, στο 30 και στο 33% του Α.Ε.Π. το 2013, νομίζω ότι αφήνουν έναν μεγάλο δημοσιονομικό χώρο, για να μπορεί να αναπτυχθεί και μια οικονομική πολιτική φιλολαϊκή, ανακουφίζοντας τα λαϊκά στρώματα και, ταυτόχρονα, να υπάρξουν και πόροι προς την κοινωνική πολιτική της Κυβέρνησης.

Νομίζω, λοιπόν, ότι όλα αυτά τα στοιχεία, αν μη τι άλλο, σ' ένα τέτοιο περιβάλλον του 2015 και σε ένα τέτοιο πολιτικό και οικονομικό περιβάλλον του 2016, νομίζω μόνο ως θετικά μπορεί να τα δει κανείς. Κανείς δεν θεωρεί ότι είναι στοιχεία που θα πρέπει να μας κάνουν να υποστείλουμε την ανησυχία μας ή την σκληρή δουλειά που πρέπει να κάνουμε από δω και πέρα, στους προσανατολισμούς, στους δείκτες ή στην ανάγκη επαναπροσανατολισμού της φορολογικής πολιτικής. Είναι πολύ θετικό αυτό που ακούσαμε από τον κ. Υπουργό, ότι ο στόχος της Κυβέρνησης είναι ο επαναπροσδιορισμός της φορολογικής πολιτικής και στο μέλλον, παρόλο το γεγονός ότι μειώθηκαν οι φορολογικοί συντελεστές από 26% στο 22% για τα φετινά εισοδήματα, που θα φορολογηθούν την επόμενη χρόνια – μια σημαντική μείωση για πρώτη φορά, μετά από πολλά χρόνια – και παρόλα αυτά, θεωρώ ότι θα πρέπει αυτός ο προσανατολισμός της φορολογικής πολιτικής προς το ευνοϊκότερο, προς την ελάφρυνση των φορολογικών βαρών, να συνεχιστεί.

Νομίζω ότι, έτσι και αλλιώς, όλοι αυτοί οι πόροι που υπήρξαν από την εξοικονόμηση, είτε της διαπραγμάτευσης και της αξιολόγησης είτε από την φορολογική πολιτική, είναι πόροι που οδηγήθηκαν στην πραγματική οικονομία. Τα 700 εκατομμύρια ευρώ που έμειναν στα ταμεία οδηγήθηκαν στην ενίσχυση του κόστους των δύο εκατομμυρίων ανασφάλιστων στο σύστημα ιατροφαρμακευτικής περίθαλψης και δεν καταλαβαίνω, γιατί τόσο πολύ ακόμπιαστα κάποιοι συνάδελφοι δεν συνειδητοποιούν ότι το μέγεθος του κόστους των δύο εκατομμυρίων ανασφάλιστων ενταγμένων σε ένα σύστημα υγείας, είναι ένα κόστος πολύ σημαντικό και κοινωνικά και οικονομικά. Ευχαριστώ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Παπαδόπουλος.

ΑΘΑΝΑΣΙΟΣ ΠΑΠΑΔΟΠΟΥΛΟΣ: Ευχαριστώ, κύριε Πρόεδρε. Κατορθώσαμε σε αυτή την Επιτροπή να έχουμε μια νηφάλια αποτίμηση των οικονομικών δεδομένων, της πορείας του ισολογισμού των προηγούμενων χρόνων. Κατορθώσαμε να έχουμε την εικόνα θετικών εκτιμήσεων για την πορεία της εθνικής οικονομίας και από τον κ. Στουρνάρα, αλλά νομίζω ότι την ίδια εικόνα μας έδωσε και η ομιλία του κ. Μοσκοβισί στην αίθουσα της Γερουσίας.

Το γεγονός ότι υπολογίζουν ότι με βάση δεδομένα, τα οποία μας παρουσίασε ο κ. Υπουργός σήμερα για την πορεία του Προϋπολογισμού του α΄ εξαμήνου του 2016, ενισχύει τις σκέψεις ότι μπορούμε να ελπίζουμε πως μπορούμε να έχουμε από 2,5% έως 2,7% αύξηση του Α.Ε.Π. το 2017. Αυτή ήταν η εικόνα που έδωσε και ο κ. Στουρνάρας, αλλά και ο κ. Μοσκοβισί, που τόνισαν ότι κάτω από όρους, θα μπορούσαμε να πάμε σε αυτούς τους ρυθμούς ανάπτυξης και αυτή η ενισχυτική εικόνα για την εθνική οικονομία, νομίζω, ότι θετικά συναισθήματα πρέπει να δημιουργεί σε όλους.

Το ζήτημα είναι, πώς μπορούμε να συμβάλλουμε, με σκέψεις και προτάσεις, στο να αντιμετωπιστούν ορισμένα ζητήματα, που τέθηκαν και στις ομιλίες του κ. Μοσκοβισί και του κ. Στουρνάρα, ως προϋποθέσεις.

Ένα πρώτο ζήτημα: Η Γενική Γραμματεία Δημοσίων Εσόδων αυτονομείται, γίνεται Ανεξάρτητη Αρχή στα τέλη του 2016. Έχουμε μια εικόνα, την οποία παίρνουμε, όταν καλούμε εδώ τον αρμόδιο κ. Υπουργό, ότι η αυτονόμησή της από τον έλεγχο της Κυβέρνησης – και φοβάμαι – και της Βουλής, δίνει μια ανησυχητική εικόνα στο κατά πόσο μπορούν να πιαστούν όλοι οι στόχοι, που έχουμε για την άντληση εσόδων σε όλα τα επίπεδα. Αναφέρομαι στο «μαύρο χρήμα», για το οποίο οι διάφορες λίστες που έπρεπε να ελεγχθούν, δεν ξέρουμε, εάν πραγματικά τα απολογιστικά στοιχεία στα τέλη του 2016 θα μας δίνουν ενθαρρυντική εικόνα, δηλαδή, ότι κατορθώσαμε απ' όλα αυτά να κάνουμε «μια σύλληψη» εσόδων, που να αποδώσουν στην οικονομία.

Δεύτερον, νομίζω ότι σε όλα τα ζητήματα που αφορούν στους άλλους τομείς, που έχουμε σχεδιάσει, ότι θα πρέπει να γίνουν παρεμβάσεις, μπορούμε να ελπίζουμε ότι θα είναι αποτελεσματική η συνεργασία του Υπουργείου Οικονομικών με την αυτονομημένη Γενική Γραμματεία Δημοσίων Εσόδων. Αυτό είναι ένα ζήτημα που θα πρέπει να συζητηθεί σε κυβερνητικό επίπεδο. Ένα άλλο θέμα που μας απασχολεί είναι, εάν αυτά τα ενθαρρυντικά στοιχεία μας δίνουν βάσιμες ελπίδες ότι στο κοινωνικό πρόσωπο, που θέλει να δείξει στο παράλληλο πρόγραμμά της η Κυβέρνηση, αποδίδουν θετικά αποτελέσματα.

Ήδη, έχουμε μάθει, ότι συγκροτείται το Εθνικό Σύστημα Αλληλεγγύης, το οποίο πριμοδοτείται με μια προίκα περίπου 900 εκατομμυρίων. Το ζήτημα που τέθηκε είναι, αν το Σύστημα Υγείας για όλους τους στόχους που έχει, δηλαδή, και για να κάνει την μεγάλη τομή στο Πρωτοβάθμιο Σύστημα Υγείας και για να κάνει μεγάλα άλματα στην οργάνωση της επείγουσας περίθαλψης, έχουμε την δυνατότητα να τα χρηματοδοτήσουμε από τα αυξημένα έσοδα του Προϋπολογισμού;

Θέλω να κλείσω με το εάν μπορούμε να έχουμε μια ενθαρρυντική εικόνα για την ύφεση που υπήρξε στην ελληνική οικονομία όλα τα προηγούμενα χρόνια μέχρι τα τέλη του 2018, θα μας επιτρέψει να μιλάμε για μια πορεία που να ξεπερνά πια την ύφεση, να έχει σαφή αναπτυξιακό χαρακτήρα με τάσεις ανόδου και εάν μας επιτρέπει να υπολογίζουμε ότι θα πείσουμε τα Κοινοτικά Όργανα τα πρωτογενή πλεονάσματα που θα ζητάνε μετά το 2018 θα είναι μικρότερα από αυτά, τα οποία μας λένε. Ακούσαμε με ανησυχία τον κ. Μοσκοβισί, να λέει ότι δεν πρόκειται να δεχθεί προτάσεις, για να μειωθεί το 3,5 στο 2%, που πολλοί συγκλίνουμε ότι θα μπορούσε να απαιτηθεί από την εθνική Αντιπροσωπεία. Σε όλα αυτά τα ζητήματα, θα θέλαμε κάποιες δικές σας σκέψεις. Σας ευχαριστώ πολύ, κύριε Πρόεδρε.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ: Κύριε Πρόεδρε, εγώ είμαι ικανοποιημένος από την πορεία των δημοσιονομικών πραγμάτων όπως μας τα ανέφερε και ο κ. Υπουργός, δηλαδή, να είμαστε σε γνώση ότι είμαστε σε μια φάση προσαρμογής της ελληνικής οικονομίας και ότι θα διαψευστούν οι κύριοι συνάδελφοι της Νέας Δημοκρατίας, όπως διαψεύστηκαν πολλές φορές, και σε ό,τι αφορά στο έλλειμμα του 2015, αλλά και το ποσοστό της ύφεσης του 2015. Εγώ πιστεύω ότι το ίδιο θα συμβεί και το 2016, δηλαδή, η ύφεση θα κυμανθεί σε πολύ χαμηλά επίπεδα, ενδεχόμενα και κάτω από 0,5%.

Τώρα σε ό,τι αφορά στην ανάπτυξη και άσχετα το τι μας είπε ο κ. συνάδελφος της Νέας Δημοκρατίας, τι είπε η Moody’s, γιατί εδώ έχουμε τις Εκθέσεις της Τράπεζας της Ελλάδος.

Τις προάλλες είχαμε τον κ. Στουρνάρα εδώ, ο οποίος δήλωσε αισιόδοξος για την πορεία της ελληνικής οικονομίας. Υπολόγισε το ποσοστό ανάπτυξης για το 2017 πάνω από 2,7% και νομίζω ότι θα πρέπει το οικονομικό επιτελείο της Κυβέρνησης να έχει υπόψη του ότι πρέπει να τρέξει πιο γρήγορα τα μεγάλα ζητήματα της φοροδιαφυγής, τα οποία είναι όλα σε εξέλιξη και τα νομοσχέδια που εξήγγειλε ο κ. Υπουργός. Επίσης, η έρευνα πάνω στις διάφορες λίστες φοροφυγάδων, όπου γίνεται και μια πάρα πολύ καλή δουλειά από το αρμόδιο Υπουργείο για τη διαφθορά και από τους αρμόδιους Εισαγγελείς, σε αντίθεση με ό,τι γινόταν τα προηγούμενα χρόνια. Βλέπουμε θεσμικούς παράγοντες της Νέας Δημοκρατίας να πρωτοστατούν σε τέτοιες υποθέσεις και να εμπλέκονται σε υποθέσεις μεγάλης φοροδιαφυγής, με τελευταία περίπτωση αυτή του κ. Σκλαβούνου, που ήταν και στο Ταμείο Χρηματοπιστωτικής Σταθερότητας. Ας έχουν υπόψη τους ότι ο ελληνικός λαός τα ξέρει αυτά και, αν αυτούς τους σκελετούς που έχουν στις ντουλάπες τους δεν τους βγάλουν, δεν πρόκειται να τους εμπιστευτεί ξανά. Ευχαριστώ.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Τον λόγο έχει ο κ. Χουλιαράκης.

ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών): Θα ξεκινήσω λέγοντας πως χαίρομαι που αναγνωρίζεται όχι μόνο από την πλευρά της Συμπολίτευσης, αλλά και από την πλευρά της Αντιπολίτευσης και, κυρίως, της Αξιωματικής, η εντυπωσιακή βελτίωση των μεγεθών του Προϋπολογισμού για το εξάμηνο Ιανουαρίου - Ιουνίου του 2016.

Θα ήθελα να σταθώ εδώ, γιατί έχει ιδιαίτερη σημασία νομίζω το μεγάλο μάθημα από την ολοκλήρωση του εξαμήνου με τόσο μεγάλη επιτυχία, διότι μέχρι πρόσφατα δεν ήταν καθόλου δεδομένο ότι τα δημόσια οικονομικά, ειδικά σε ένα περιβάλλον στασιμότητας, θα ήταν όσο υγιή όσο είναι τώρα. Είναι μια αυτονόητη κατάκτηση, αλλά είναι μια μεγάλη κατάκτηση που μας πήρε πάρα πολλά χρόνια να εμπεδώσουμε και εμπεδώνεται τώρα με την Κυβέρνηση της Αριστεράς, που καταλαβαίνει τι σημαίνει χρηστή διαχείριση των χρημάτων των Ελλήνων φορολογουμένων, γιατί τα χρήματα δεν είναι του Υπουργείου Οικονομικών. Είναι χρήματα των Ελλήνων φορολογουμένων.

Η μια όψη του νομίσματος είναι η χρηστή διαχείριση, αλλά δεν υπάρχει καμία αμφιβολία ότι η άλλη όψη του νομίσματος είναι πως τα βάρη της αναγκαίας δημοσιονομικής προσαρμογής που υλοποιούμε, σαφώς πιο ήπιας απ’ ότι γνωρίσαμε μέχρι το 2015 – και θα επανέλθω σε λίγο σε αυτό – τα έχει σηκώσει μια κατηγορία συνεπών φορολογουμένων, νοικοκυριών και επιχειρήσεων. Τώρα που έχει αποκατασταθεί όχι μόνο η δημοσιονομική, αλλά και η μακροοικονομική σταθερότητα, εμπεδώνεται ένα κλίμα εμπιστοσύνης, που θα αποδειχθεί πολύ χρήσιμο στο μέλλον. Δεν άκουσα κανέναν από την Αξιωματική Αντιπολίτευση να τονίζει πόσο σημαντικό είναι να εμπεδώνεται η σταθερότητα της ελληνικής οικονομίας. Ήρθε η ώρα να σκεφτούμε συστηματικά και να σχεδιάσουμε προσεκτικά μια ακόμη δικαιότερη κατανομή των βαρών αυτών ή μια ελάφρυνση των βαρών από τους συνήθεις φορολογούμενους.

Περιέγραψα πολύ συνοπτικά δύο εργαλεία, που τώρα διαμορφώνουμε. Το πρώτο είναι η διεύρυνση της φορολογικής βάσης, γιατί δεν υπάρχει περίπτωση να γίνει δίκαιη κατανομή των φορολογικών βαρών, αν ένα μεγάλο κομμάτι της ελληνικής κοινωνίας φοροδιαφεύγει. Κάναμε μια μεγάλη προσπάθεια μεταρρύθμισης της φορολογίας εισοδήματος τον προηγούμενο χειμώνα. Καταλήξαμε σε ένα σαφώς προοδευτικότερο φορολογικό σύστημα, αλλά και πάλι, αυτοί που κατεξοχήν επιβαρύνονται σημαντικά είναι εύπορα νοικοκυριά, που, όμως, είναι συνεπή και πληρώνουν κανονικά τους φόρους τους.

Αν δε διευρυνθεί η φορολογική βάση, δεν εμπεδώνεται αίσθημα κοινωνικής δικαιοσύνης. Αυτό το κάνουμε με τα τρία νομοσχέδια που περιέγραψα, λαθρεμπόριο καπνού, λαθρεμπόριο καυσίμων και η υποχρεωτική χρήση των ηλεκτρονικών συναλλαγών.

Θα ήθελα εδώ να πω ότι η ποσοτική εκτίμηση της απόδοσης των μέτρων αυτών είναι ιδιαίτερα δύσκολη και δεν θέλω να μπω στη συζήτηση αυτή, γιατί είναι αυτό που λέμε «μη παραμετρικά μέτρα». Μη παραμετρικά μέτρα σημαίνει, ακριβώς, ότι είναι πάρα πολύ δύσκολη η εκτίμηση της απόδοσης. Είναι βέβαιο, όμως, ότι ειδικά η χρήση της κάρτας για πληρωμές θα μειώσει σημαντικά την απόσταση που χωρίζει την Ελλάδα από τις άλλες ευρωπαϊκές χώρες στην απόδοση του Φ.Π.Α.. Αυτό είναι σίγουρο. Επίσης, είμαι απολύτως σίγουρος ότι η καταπολέμηση της φοροδιαφυγής σε δύο κρίσιμους κλάδους θα συμβάλουν στην ίδια κατεύθυνση. Αυτό σημαίνει ότι το βασικό σενάριο, δηλαδή η απόδοση των δημοσιονομικών μέτρων που ήδη έχουν νομοθετηθεί, δεν μιλάμε για καινούργια, θα είναι σημαντικά μεγαλύτερη από αυτή, που είναι ακόμη και τώρα. Άρα, θα δημιουργηθεί ο χώρος για φοροελαφρύνσεις και για ενίσχυση του κοινωνικού κράτους. Και το ένα και το άλλο αποτελούν κρίσιμα εργαλεία κοινωνικής δικαιοσύνης.

Το δεύτερο εργαλείο είναι η επισκόπηση των λειτουργικών δαπανών. Μιλάμε για ένα ποσό της τάξεως – για τη Γενική Κυβέρνηση ως σύνολο – λίγο παραπάνω των 30 δις ευρώ, αν δεν κάνω λάθος. Πεποίθησή μας είναι ότι θα βρεθούν, ακόμη και σε ένα συντηρητικό σενάριο εξοικονόμησης, σημαντικοί πόροι για να ενισχυθεί, περαιτέρω, ο δημοσιονομικός χώρος και να ενισχυθεί ο κοινωνικός προϋπολογισμός.

Ανέφερε η Αντιπολίτευση ότι είναι μία άσκηση, η οποία έχει ξεκινήσει το 2014. Την μελέτησα προσεκτικά, είδα την προσπάθεια που έκανε και κατά τη δική μου γνώμη – έχοντας μιλήσει με το Υπουργείο Οικονομικών της Βρετανίας, ειδικότερα, αλλά και με τεχνική βοήθεια από άλλες χώρες – έχει σημαντικά – κι αυτό δεν είναι κριτική, είναι μια παρατήρηση που κάνω έχοντας δει την προσπάθεια αυτή – περιθώρια βελτίωσης. Αυτά δουλέψαμε τους τελευταίους μήνες και θα βάλουμε μπροστά μια δική μας αναθεώρηση δαπανών, με ποσοτικούς στόχους. Δεν ψάχνουμε γενικά να βρούμε εξοικονόμηση. Έχουμε σενάρια εξοικονόμησης και κέρδη αποτελεσματικότητας, αν θέλετε, σε χρονικό ορίζοντα διετίας, έτσι ώστε από τον Προϋπολογισμό του 2018 και μετά, τα οφέλη αυτά να διανεμηθούν στην κοινωνία και κυρίως, στα ευάλωτα κοινωνικά στρώματα.

Χαίρομαι που η Αξιωματική Αντιπολίτευση θα στηρίξει την πρωτοβουλία αυτή.

Θα ήθελα να πω δύο λόγια για τις προβλέψεις που άκουσα για την πορεία της οικονομίας, τα επόμενα έτη. Δικιά μας πεποίθηση είναι – και νομίζω ότι, όπως λέμε, «Κυριακή κοντή γιορτή», θα δούμε – ότι το σημείο στροφής της ελληνικής οικονομίας είναι το τρίμηνο που διανύουμε. Από το τρίμηνο αυτό, η ελληνική οικονομία επιστρέφει σε θετικούς ρυθμούς μεγέθυνσης και στα επόμενα χρόνια, η πρόβλεψη η δικιά μας, από κοινού με τους ευρωπαϊκούς θεσμούς, είναι για θετικούς ρυθμούς της τάξεως – σε σταθερές τιμές, σε πραγματικούς όρους, του 2,5% με 3% και θα σας πω για ποιο λόγο είναι πεποίθησή μου πως οι ρυθμοί αυτοί είναι εφικτοί. Πρώτα απ' όλα, αναγνωρίζουμε ότι τα φορολογικά μέτρα είναι υφεσιακά, δεν ανακαλύπτουμε τον τροχό. Το δίδασκα δεκαπέντε χρόνια και είναι νομίζω πεποίθηση όλων. Αναγνωρίζοντας ότι είναι υφεσιακά, σχεδιάσαμε προσεκτικά την μακροοικονομική αντιστάθμισή τους και έχουμε τρία εργαλεία.

Το πρώτο εργαλείο είναι η δημοσιονομική ένεση αποπληρωμής, κύριε Δήμα, των ληξιπρόθεσμων οφειλών, 5,5 δις ευρώ, που συσσωρεύτηκαν στην ελληνική οικονομία τα προηγούμενα χρόνια. Από αυτά, πράγματι, το 2%, δηλαδή, τα 3,5 δις ευρώ θα αποπληρωθούν από τον Ιούλιο μέχρι το τέλος Σεπτεμβρίου του 2016. Η εκταμίευση των χρημάτων αυτών έχει ήδη ξεκινήσει. Το Υπουργείο Οικονομικών έχει ήδη εκταμιεύσει το ποσό του 1,6 δις ευρώ, για την αποπληρωμή ληξιπρόθεσμων οφειλών στους Οργανισμούς Τοπικής Αυτοδιοίκησης, στον ΕΟΠΥΥ και στο Υπουργείο Υγείας και κατά συνέπεια, στα νοσοκομεία. Αν δεν κάνω λάθος, το ποσό που προορίζεται για τα νοσοκομεία είναι της τάξης των 587 εκατομμυρίων ευρώ και αυτά έχουν ήδη εγκριθεί.

Άρα, η «ένεση» αυτή είναι αρκετά σημαντική, όχι μόνο για τη ρευστότητα της πραγματικής οικονομίας – γιατί έτσι είναι – αλλά και για να λειτουργήσει, ως αντιστάθμιση, στην «υφεσιακή ροπή» που προκαλεί η επιπλέον φορολόγηση.

Δεύτερο μέτρο αντιστάθμισης είναι η «ένεση» ρευστότητας, που περιμένουμε, όπως περιμένει και η Τράπεζα της Ελλάδος, από την περαιτέρω χαλάρωση των περιορισμών στις τραπεζικές συναλλαγές. Η Ευρωπαϊκή Κεντρική Τράπεζα ενέκρινε το επόμενο μεγάλο κύμα χαλάρωσης. Ένα από αυτά τα μέτρα είναι το ότι το «φρέσκο» χρήμα θα εξαιρείται από τους περιορισμούς. Προσδοκία, λοιπόν, είναι ότι το ελληνικό τραπεζικό σύστημα θα τονωθεί με μερικά δις – μια συντηρητική εκτίμηση είναι 3 με 4 δις ευρώ – νέου χρήματος, με συνέπειες, προφανώς, στην πραγματική οικονομία.

Το τρίτο μεγάλο εργαλείο, που έχουμε για την αντιστάθμιση της ύφεσης, είναι η ίδια η σταθερότητα. Η εμπέδωση της σταθερότητας, η προσδοκία ότι η οικονομία από εδώ και πέρα θα πάει καλά, ακριβώς, ενισχύει – αν θέλετε τονώνει – την οικονομική δραστηριότητα και βοηθά στην ανάκαμψη.

Θέλω, όμως, να είμαι ειλικρινής. Είμαι απολύτως βέβαιος ότι τα τρία αυτά εργαλεία θα έχουν βραχυμεσοπρόθεσμη απόδοση σε χρονικό ορίζοντα ενός ή ενάμισι έτους, θα στηρίξουν την ανάκαμψη, αλλά πρέπει να είμαστε διαρκώς σε εγρήγορση, διότι χωρίς μεγάλες δημόσιες επενδύσεις, χρηματοδοτούμενες από το Πρόγραμμα Δημοσίων Επενδύσεων και το ΕΣΠΑ, αλλά και χωρίς μεγάλες ή ιδιωτικές επενδύσεις, ξένες επενδύσεις – με δεδομένο ότι το επίπεδο αποταμιεύσεων στην Ελλάδα είναι ιδιαίτερα χαμηλό – δεν θα μπορέσουμε να διατηρήσουμε τους ρυθμούς αυτούς, για πολλά έτη στο μέλλον. Κι αυτό πρέπει να γίνει.

Θα πω δύο λόγια – πάνω σε σχόλια – που ακούστηκαν. Πρώτα απ' όλα για το μερίδιο των φορολογικών εσόδων από τη φορολογία εισοδήματος, κύριε Καραθανασόπουλε, είναι θέμα timing, διότι, για το 2016 η κατάθεση των φορολογικών δηλώσεων ολοκληρώθηκε προχθές, στις 18 Ιουλίου, και η πρώτη δόση θα πληρωθεί στις 29 Ιουλίου. Άρα, δεν περίμενε κανείς, το πρώτο εξάμηνο να έχεις μεγάλη εισροή φορολογικών εσόδων, από τη φορολογία εισοδήματος.

Το δεύτερο εξάμηνο, τόσο η φορολογία εισοδήματος όσο και η φορολογία της περιουσίας θα σηκώσει σημαντικά τα φορολογικά έσοδα από πηγές έξω από την έμμεση φορολογία.

Δυο λόγια πάνω στο χαρακτήρα των δαπανών, ειδικά το χαρακτήρα των κοινωνικών δαπανών, γιατί ακούστηκαν πολλά σχετικά με το αν προστατεύουμε ή όχι, ακριβώς, τις περιοχές που η Αριστερά καλείται να προστατεύσει. Θα θυμίσω, λοιπόν, ότι το 2015 με την Υπηρεσιακή Κυβέρνηση – ήμουν εγώ τότε Υπηρεσιακός Υπουργός Οικονομικών – ενισχύθηκε ο προϋπολογισμός της υγείας με 150 εκατομμύρια. Τον Ιανουάριο του 2016 ενισχύθηκε με επιπλέον 150 εκατομμύρια. Άρα, σε σχέση με τον προϋπολογισμό του 2015, έχουμε συνολική ενίσχυση 300 εκατομμυρίων ευρώ, για πρώτη φορά από την αρχή της κρίσης.

Έχουμε, επίσης, ανανέωση των συμβάσεων για ένα ακόμα έτος των επικουρικών γιατρών, νοσηλευτών, πάλι μέσω χρηματοδότησης του Υπουργείου Υγείας, στην Πρόνοια. Το 2015 είχαμε 99 εκατομμύρια δαπάνες στην κατεύθυνση των πιο ευάλωτων νοικοκυριών για την ανθρωπιστική κρίση, το 2016 το ποσό αυτό είναι 272 εκατομμύρια, 242 εκατομμύρια για την ανθρωπιστική κρίση και άλλα 40 εκατομμύρια πιλοτικά για το Κοινωνικό Εισόδημα Αλληλεγγύης. Το 2017, το Κοινωνικό Εισόδημα Αλληλεγγύης θα χρηματοδοτηθεί με 900 εκατομμύρια ευρώ.

Άρα, οι δαπάνες στον κοινωνικό προϋπολογισμό, ακόμα και σε συνθήκες στενότητας, στασιμότητας, είναι πραγματικά πάρα πολύ μεγάλες και στόχος του Μεσοπρόθεσμου είναι μαζί με τη δημοσιονομική ισορροπία – που είναι ο ένας από τους δύο πυλώνες της δημοσιονομικής πολιτικής – η ενίσχυση του κοινωνικού Κράτους, του κοινωνικού προϋπολογισμού και η σύγκλιση σε χρονικό ορίζοντα πενταετίας. Σύγκλιση, γιατί δεν μπορούμε να πιάσουμε το ίδιο επίπεδο τόσο γρήγορα με τον μέσο ευρωπαϊκό όρο. Μιλάω για την κοινωνική προστασία, μιλάω για την πρόνοια, μιλάω για την υγεία, μιλάω για τις ενεργές πολιτικές απασχόλησης, την παιδεία και τον πολιτισμό.

Θα ήθελα εν τέλει να ολοκληρώσω. Γνωρίζω ότι υπάρχουν πάρα πολλές άλλες ερωτήσεις, που ενδεχομένως, δεν είχα το χρόνο να απαντήσω. Θα ήθελα να ολοκληρώσω με μια απάντηση στον κ. Δήμα.

Τοποθετήθηκα, κύριε Δήμα, νομίζω με μεγάλη προσοχή και μεγάλη ακρίβεια στη Βουλή, πριν μερικές ημέρες, πάνω στο θέμα «PLAN B». Νομίζω ότι ήμουν απολύτως σαφής. Μάλιστα, η αποστροφή του λόγου μου, «ποιος είναι ο κ. Γκαλμπρέϊθ», έγινε πρωτοσέλιδο και αξιοποιήθηκε – ακούστε το αυτό – από μερίδα του συστημικού Τύπου, μιλάω για τις εφημερίδες «Ελεύθερος Τύπος» και «τα ΝΕΑ», ώστε να ισχυριστούν πως προσποιούμαι, πως δεν γνωρίζω ποιος είναι ο κ. Γκάλμπρεϊθ.

Προφανώς, γνωρίζω ποιος είναι ο κ. Γκαλμπρέϊθ. Και την ύπαρξή του γνωρίζω και το ακαδημαϊκό του έργο, και βέβαια γνωρίζω ότι ήταν άμισθος σύμβουλος του πρώην Υπουργού Οικονομικών, του κ. Βαρουφάκη, όπως και είχε δικαίωμα να έχει ο κ. Βαρουφάκης τους δικούς του συμβούλους. Αλλά αυτό που είπα, νομίζω ότι ήταν απολύτως σαφές, ότι όσο ήμουν εγώ επικεφαλής της τεχνικής διαπραγμάτευσης και ο κ. Τσακαλώτος επικεφαλής της πολιτικής διαπραγμάτευσης, ο κ. Γκαλμπρέϊθ δεν συμμετείχε στη δομή της διαπραγμάτευσης, δεν συμμετείχε σε καμία απολύτως σύσκεψη, στην οποία συμμετείχα και εγώ. Αυτό νομίζω ότι είναι απολύτως σαφές. Αυτό είπα και αυτό επαναλαμβάνω τώρα.

Θα πάω ένα βήμα, όμως, παραπέρα τώρα. Διαβάζοντας το βιβλίο του κ. Γκαλμπρέϊθ ενημερώθηκα από τον κ. Γκαλμπρέϊθ ότι η διαπραγματευτική ομάδα, που τότε επιδίωκε εν γνώση των πολιτικών και στενών οικονομικών περιορισμών – λαμβάνοντας υπόψη, αν θέλετε, τους στενούς πολιτικούς και οικονομικούς περιορισμούς, το περιβάλλον μέσα στο οποίο γινόταν η διαπραγμάτευση – έναν έντιμο συμβιβασμό, όπως το λέγαμε τότε, πράγμα που τελικά πέτυχε, με σημαντικά χαμηλότερα πλεονάσματα, με την συζήτηση του χρέους στο τραπέζι, με την συζήτηση των θεσμών των αγορών εργασίας πάλι στο τραπέζι. Ο κ. Γκαλμπρέϊθ χαρακτηρίζει το αποτέλεσμα αυτό ως παράκαμψη του «Υπουργείου Βαρουφάκη». Προφανώς αναφέρεται στο Υπουργείο Οικονομικών, ως μια διαπραγμάτευση που γινόταν ερήμην του κ. Βαρουφάκη, και με δύο λόγια χαρακτηρίζει την ομάδα που συμμετείχε στη διαπραγμάτευση ως εσωτερική τρόικα. Αυτή είναι η δική του άποψη.

Εμείς δεν συμμετείχαμε σε καμία συζήτηση γύρω από το «PLAN B» για δύο λόγους. Ο πρώτος λόγος – και εδώ καταθέτω την προσωπική μου γνώμη – είναι ότι για έναν καλά ενημερωμένο οικονομολόγο, οι συνέπειες της αποτυχίας της διαπραγμάτευσης ήταν απολύτως καθαρές. Μπορεί κανείς να μελετήσει – και το αναφέρω ενδεικτικά, δεν είναι το μόνο παράδειγμα – την εμπειρία χωρών, οι οποίες, προσέξτε, δεν αποχώρησαν, δεν εξωθήθηκαν από την πραγματικότητα, ώστε να αποχωρήσουν από ένα κοινό νόμισμα, αλλά αποχώρησαν από ένα κοινό νόμισμα εξαιτίας του γεγονότος ότι αυτό το κοινό νόμισμα διαλύθηκε. Μιλάω για την πρώην Σοβιετική Ένωση, μιλάω για την εμπειρία πολλών χωρών της πρώην Ε.Σ.Σ.Δ..

Οι συνέπειες για τις οικονομίες αυτές ήταν πραγματικά τραγικές. Τα παραδείγματα είναι πάρα πολλά. Εν γνώσει του τι σημαίνει, η δικιά μου γνώμη, και εδώ διαφωνώ με τον κ. Μεϊμαράκη, ο οποίος προέρχεται από την Αξιωματική Αντιπολίτευση, είναι ότι δεν υπήρχε καν λόγος να δούμε το «PLAN B». Δεν υπήρχε καν λόγος. Και ένα βήμα παραπάνω.

Πολύ σωστά, από την προηγούμενη κυβέρνηση, το αποτέλεσμα των εκλογών του Ιανουαρίου, το δημοψήφισμα του Ιουλίου δεν θεωρήθηκε ψήφος μιας άλλης στρατηγικής πορείας της χώρας, σε καμία περίπτωση. Το αντίθετο, μάλιστα. Ο Πρωθυπουργός ο ίδιος θεώρησε ότι η στρατηγική θέση της χώρας ήταν αδιαπραγμάτευτα μέσα στο ευρώ και αυτό ακριβώς κάναμε. Δεν μπορώ να είμαι πιο καθαρός. Ευχαριστώ.

ΙΩΑΝΝΗΣ ΚΟΥΤΣΟΥΚΟΣ: Κύριε Πρόεδρε, υπάρχει ένα θέμα δημοκρατικής τάξης.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Δημοκρατικής τάξης, κύριε συνάδελφε;

ΙΩΑΝΝΗΣ ΚΟΥΤΣΟΥΚΟΣ: Επιτρέψτε μου. Κανείς από εμάς δεν έθεσε τέτοια θέματα και θα πρέπει να υπάρχει ισότητα των όπλων και δυνατότητα απάντησης.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Δεν δέχομαι την μομφή σας.

ΙΩΑΝΝΗΣ ΚΟΥΤΣΟΥΚΟΣ: Εγώ δεν μίλησα προσωπικά ούτε για τους πολιτικούς ούτε για τίποτα άλλο, αλλά αναφέρθηκα στα νούμερα του Γενικού Λογιστηρίου του Κράτους. Γιατί αισθάνεται την ανάγκη να απολογηθεί εδώ, σε αυτή την αίθουσα και δεν έχουμε τη δυνατότητα να του απαντήσουμε; Σας παρακαλώ πάρα πολύ, αρκετές υποχωρήσεις κάνουμε.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Δεν δέχομαι την μομφή σας. Δεν κάνετε καμία υποχώρηση.

ΙΩΑΝΝΗΣ ΚΟΥΤΣΟΥΚΟΣ: Μας είπατε ότι «δυσκολευτήκαμε να βρούμε τον κ. Χουλιαράκη, τι να κάνουμε, έχουμε Ολομέλεια, έχουμε Επιτροπή Οικονομικών».

Εμείς περιοριστήκαμε και εγώ προσωπικά περιορίστηκα στα μισά του χρόνου μου, δεν έθεσα ευρύτερα ζητήματα και δεν ανέχομαι να έχει τη δυνατότητα ο κ. Υπουργός, να μιλάει για ζητήματα, τα οποία είναι αντικείμενο μιας ευρείας συζήτησης και να μην έχω τη δυνατότητα να του απαντήσω.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Θα σας απαντήσω, για να ξεκαθαρίσουμε τα πράγματα. Κύριε Κουτσούκο, δεν δέχομαι μομφή για τη διάρκεια της συζήτησης. Εάν εσύ ενοχλήθηκες από αυτά που είπε ο Υπουργός, ο οποίος ερωτήθηκε από τον κ. Δήμα και αισθάνθηκε την υποχρέωση να απαντήσει. Είχες τον λόγο. Δεν σου διέκοψε κανένας τον λόγο σου.

Σέβομαι ότι περιορίστηκες στο χρόνο σου, αλλά δεν δέχομαι μομφή ότι εδώ δεν λειτουργήσαμε σωστά σε μια συνεδρίαση, η οποία ήταν σωστότατη. Κάνετε πολύ μεγάλο λάθος και εν πάση περιπτώσει, σας απάντησα, γιατί μου είπατε προχθές, ότι «τη συνεδρίαση γιατί την έβαλα έτσι» και σας είπα ότι «κλείστηκε πριν από ενάμιση μήνα». Τώρα για την Ολομέλεια και την άλλη Επιτροπή ……

ΙΩΑΝΝΗΣ ΚΟΥΤΣΟΥΚΟΣ: Θα ξαναμιλήσουμε.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Θα ξαναμιλήσουμε, αλλά δεν κατάλαβα, είναι απειλές αυτές; Θα έπρεπε να ντρέπεστε, συγνώμη, δηλαδή. Τι θα ξαναμιλήσουμε, είναι απειλή προς το Προεδρείο, είναι απειλή στον Πρόεδρο;

ΙΩΑΝΝΗΣ ΚΟΥΤΣΟΥΚΟΣ: Να ανακαλέσεις.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Εσύ το είπες.

ΙΩΑΝΝΗΣ ΚΟΥΤΣΟΥΚΟΣ: Θα συναντηθούμε ξανά σε αυτή εδώ την αίθουσα και …..

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Είπες ότι θα ξαναμιλήσουμε και φυσικά θα ξαναμιλήσουμε. Στην επόμενη συνεδρίαση θα μιλήσουμε, θα είναι εδώ ξανά ο κ. Υπουργός και θα του δώσετε τις απαντήσεις σας.

ΙΩΑΝΝΗΣ ΚΟΥΤΣΟΥΚΟΣ: Δείχνουμε σεβασμό και στο κυβερνητικό έργο, αλλά και στο κοινοβουλευτικό έργο. Θέλουμε να υπάρχει ο ίδιος σεβασμός.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Σεβασμός με απειλές, ότι «θα ξαναμιλήσουμε»;

ΙΩΑΝΝΗΣ ΚΟΥΤΣΟΥΚΟΣ: Βεβαίως, θα ξαναμιλήσουμε εδώ στην ίδια αίθουσα.

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Φυσικά και θα ξαναμιλήσουμε. Στο επόμενο τρίμηνο ο κ. Υπουργός εδώ θα είναι και θα πείτε ό,τι θέλετε.

ΙΩΑΝΝΗΣ ΚΟΥΤΣΟΥΚΟΣ: (Ομιλεί εκτός μικροφώνου)

ΧΡΗΣΤΟΣ ΜΠΓΙΑΛΑΣ (Πρόεδρος της Επιτροπής): Λυπάμαι, γιατί χωρίς λόγο χαλάσατε τη συνεδρίαση.

Κύριες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Δημήτρης Γάκης, Στάθης Γιαννακίδης, Χρήστος Μπγιάλας, Σάκης Παπαδόπουλος, Κώστας Παυλίδης, Σάββας Αναστασιάδης, Χρίστος Δήμας, Χρήστος Σταϊκούρας, Δημήτριος Σταμάτης, Ιωάννης Κουτσούκος, Νικόλαος Καραθανασόπουλος και Γεώργιος Αμυράς.

Τέλος και περί ώρα 18.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΡΗΣΤΟΣ ΜΠΓΙΑΛΑΣ ΣΤΑΘΗΣ ΓΙΑΝΝΑΚΙΔΗΣ**